Tiada lagi istilah 'kleptokrat', 'penyamun' dalam kempen pilihan raya PH

Naratif kempen Pakatan Harapan (PH) tampak hilang bisanya apabila perkataan “kleptokrat” yang sering dilaung-laungkan sebelum ini sudah tidak lagi disebut di mulut pimpinan parti itu menjelang Pilihan Raya Umum ke-15 (PRU15) bagi kerusi Parlimen Padang Serai di Kedah esok.
Di ceramah mega di padang Kampung Tunku Putra malam tadi, barisan kepimpinan PH berkongsi pentas dengan pimpinan Barisan Nasional (BN) di atas trak Ayuh Malaysia yang dimiliki menteri ekonomi, Rafizi Ramli.
Seakan berkongsi skrip yang sama, kesemua penceramah membawa naratif perpaduan dan mengelak kebencian kaum dalam serangan bertubi-tubi kepada Perikatan Nasional (PN) pencabar utama PH di Padang Serai.
Rafizi misalnya, menyifatkan sentimen perkauman yang disaksikan sekarang sebagai tertinggi dalam hidupnya dan kini menjadi musuh nombor satu masyarakat Malaysia.
"Antara kita berebut sesama ahli politik dengan menguruskan sentimen kebencian, lebih utama kita afdal kita uruskan sentimen kebencian di luar," katanya merujuk kepada kempen PN.
PH juga tidak lagi memainkan lagu “Aduh Malaysia” yang dicipta penyanyi rap yang juga ahli PKR, Altimet yang kerap dimainkan semasa PRU lepas.
Selain istilah kleptokrat, istilah “penyamun”juga sudah tidak disebut pimpinan PH.
Perkataan kleptokrat menjadi sebutan di bibir rakyat Malaysia ketika kemuncak krisis 1MDB mula mendapat perhatian dunia beberapa tahun lalu.
Ia disebut ahli-ahli Parlimen dan diulang dalam kempen-kempen propaganda PH sehingga menjadi sinonim kepada bekas perdana menteri, Najib Razak dan pimpinan BN lain.
Serangan terhadap PN juga boleh dilihat sebagai pengalihan tumpuan ketika semakin ramai pihak menyoal keputusan BN dan PH untuk bergabung.
Sebelum ini, PH memanfaatkan kedudukan moral untuk menyerang BN yang disifatkan korup dan penuh penyelewengan.
Rafizi juga terang-terangan menyerang presiden Umno, Ahmad Zahid Hamidi yang turut berada dalam program sama semalam.
Zahid, yang mengepelai kem kluster mahkamah dalam Umno, sebelum ini secara terang-terangan menyatakan BN perlu menang PRU15 jika pemimpinnya tidak mahu didakwa di mahkamah atas pelbagai kesalahan.
Ahli parlimen Bagan Datuk itu berdepan 47 pertuduhan membabitkan salah guna wang jutaan ringgit milik Yayasan Akalbudi.
Beliau sebelum ini dilepaskan mahkamah dalam kes visa luar negara.
Zahid yang terpalit kontroversi pelantikan sebagai timbalan perdana menteri juga turut menggunakan skrip sama dan menyentuh mengenai hormat-menghormati antara kaum di Malaysia.
Terdahulu beliau disambut dengan tepukan dan sorakan penyokong PH ketika namanya diumum.
Isu sentimen perkauman turut mendapat perhatian pihak berkuasa seperti polis dan suruhanjaya komunikasi dan multimedia sejurus tamat PRU15.
PH mengarahkan penyokong untuk tidak berarak atau mengadakan keraian bagi meredakan suhu sentimen ketika itu.
Dalam ceramah sama, penyokong dan akar umbi PH dan BN juga dipujuk untuk melupakan perbezaan antara kedua-dua gabungan itu selepas pembentukan kerajaan campuran di peringkat persekutuan.
Ia boleh dilihat sebagai cara memberi justifikasi kepada gabungan itu.
"Kita akan berdepan dengan keadaan sukar dan kita perlukan kerajaan yang stabil dan untuk menjadi stabil, sudah sampai masa kita lupakan persengketaan dahulu," kata Rafizi.
Saifudin Nasution yang juga menteri dalam negeri turut mengambil contoh rusuhan kaum di sebuah negara di Afrika sebagai amaran kepada rakyat Malaysia.
Padang Serai menyaksikan persaingan enam penjuru antara Azman Nasrudin (PN), C Sivaraj (BN), Hamzah Abdul Rahman (Pejuang), Mohamed Sofee Razak (PH), calon Mohd Bakri Hashim (Warisan) dan calon bebas, Sreanandha Rao.
Sivaraj dan Bakri bagaimanapun mengumumkan menarik diri bagi memberi laluan kepada calon PH.
PRU15 bagi kerusi Padang Serai ditangguh ekoran kematian calon PH, M Karupaiya akibat serangan jantung dan komplikasi kesihatan.


PPS dinaiki air, lebih 1,600 mangsa banjir terpaksa dipindahkan semula

Seramai 1,641 mangsa dari 15 pusat pemindahan sementara (PPS) di Terengganu terpaksa dipindahkan ke lokasi lain selepas PPS yang menempatkan mereka dinaiki air sejak semalam.
Ketua Polis Terengganu Rohaimi Md Isa berkata ia melibatkan dua PPS di Kemaman, Besut dan   Hulu Terengganu masing-masing lima PPS, serta tiga PPS di Setiu.
Beliau berkata situasi luar jangka itu memberi sedikit kesukaran kepada pihak berkuasa dan agensi penyelamat untuk mengurus serta menjalankan kerja-kerja pemindahan mangsa selepas situasi banjir semakin buruk di negeri ini.
"Kita harap semua mangsa dapat bersabar kerana proses pemindahan mangsa akan mengambil masa. Kita sedang berusaha melakukan kerja-kerja berkenaan dengan pantas dan selamat," katanya selepas meninjau keadaan mangsa banjir di PPS Sekolah Kebangsaan Mangkuk hari ini.
Menurut Rohaimi, selain masalah kekurangan aset berat, proses pemindahan mangsa di sesetengah kawasan terjejas banjir juga berdepan kekangan disebabkan banyak kawasan baru yang tidak pernah dinaiki air, turut dilanda banjir kali ini.
Justeru tumpuan utama diberikan kepada kawasan kritikal yang mempunyai pesakit kronik, ibu mengandung dan warga emas yang perlu pemindahan segera.
"Banjir kali ini berbeza kerana PPS pun tenggelam. Banyak kawasan yang tidak pernah dinaiki air sebelum ini tenggelam dek banjir.
Kita punya cukup kekuatan dari segi tenaga anggota penyelamat daripada polis, bomba dan Angkatan Pertahanan Awam (APM), cuma perlu aset besar. Tetapi semalam kita dah dapat bantuan 16 buah lori lima tan daripada pihak pengurusan projek Laluan Rel Pantai Timur (ECRL) Timur untuk atasi masalah ini," katanya.
Dalam pada itu beliau turut mengingatkan ibu bapa supaya mengawasi anak-anak daripada bermain air banjir kerana dikhuatiri disengat binatang berbisa.


Keputusan kes pinda laporan audit 1MDB ditunda ke 3 Mac

Mahkamah Tinggi Kuala Lumpur menetapkan 3 Mac ini untuk keputusan sama ada bekas perdana menteri Najib Razak dan bekas ketua pegawai eksekutif 1Malaysia Development Berhad (1MDB) Arul Kanda Kandasamy dipanggil untuk membela diri atau dibebaskan daripada pertuduhan meminda laporan audit 1MDB.
Sebelum ini, hakim Mohamed Zaini Mazlan, yang kini hakim Mahkamah Rayuan menetapkan 30 Januari untuk menyampaikan keputusan di akhir kes pendakwaan itu.
Timbalan Pendakwa Raya Ahmad Akram Gharib ketika dihubungi, mengesahkan tarikh baharu keputusan itu dan memaklumkan pihaknya menerima e-mel daripada mahkamah hari ini.
Beliau berkata berdasarkan e-mel itu, Timbalan Pendaftar Catherine Nicholas menyatakan keputusan kes yang ditetapkan pada 30 Januari dilapangkan dan semua pihak tidak perlu hadir pada tarikh berkenaan.
“Tarikh baharu untuk keputusan ditetapkan semula pada Jumaat, 30 Mac jam 9.30 pagi,” katanya.
Pada 7 September 2022, pihak pendakwaan menutup kesnya selepas mengemukakan 16 saksi termasuk bekas ketua setiausaha negara Ali Hamsa, bekas ketua audit negara Ambrin Buang dan Dr Madinah Mohamad, bekas pengerusi 1MDB Mohd Bakke Salleh dan bekas pengarah Audit Jabatan Audit Negara (NAD) Saadatul Nafisah Bashir Ahmad.
Najib, 69, didakwa menggunakan kedudukannya untuk mengarahkan pindaan dilakukan terhadap laporan akhir audit 1MDB sebelum dibentangkan kepada PAC bagi mengelakkan sebarang tindakan diambil terhadapnya.
Arul Kanda, 45, pula didakwa bersubahat dengan Najib dalam membuat pindaan tersebut bagi melindungi bekas perdana menteri itu daripada tindakan tatatertib, sivil atau jenayah berkaitan 1MDB.
Perbuatan itu didakwa dilakukan di Kompleks Jabatan Perdana Menteri, Putrajaya antara 22 dan 26 Feb 2016.
Mereka didakwa mengikut Seksyen 23 (1) dan 24 (1) Akta Suruhanjaya Pencegahan Rasuah Malaysia yang memperuntukkan hukuman penjara maksimum 20 tahun dan denda lima kali ganda nilai suapan atau RM10,000, mengikut mana lebih tinggi, jika sabit kesalahan.


Tiada sekatan dikenakan kepada kanak-kanak tidak divaksin, kata Khairy

Kerajaan tidak akan mengenakan sekatan kepada kanak-kanak berusia lima hingga 11 tahun yang tidak mendapat vaksin Covid-19, kata Menteri Kesihatan Khairy Jamaluddin.Beliau berkata golongan itu tidak akan disekat seperti golongan dewasa yang tidak divaksin, kerana Program Imunisasi Covid-19 Kanak-kanak (PICKids), adalah tidak wajib.Namun menurutnya, ibu bapa digalakkan untuk mendaftarkan anak masing-masing di aplikasi MySejahtera (MySJ), demi melindungi mereka daripada Covid-19.“Daftar anak anda (5-11 tahun) untuk #PICKids di MySJ. Lindungi mereka dari Covid-19,” katanya dalam ciapan terkini di Twitter.Minggu lalu, Khairy memaklumkan sistem tempahan janji temu pemberian vaksinasi kanak-kanak melalui MySJ akan dibuka pada akhir bulan ini, bermula di Lembah Klang dahulu.Melalui inisiatif itu, kementerian kesihatan (KKM) menyasarkan 70% kanak-kanak lima hingga bawah 12 tahun dalam sistem pendidikan, dapat diberikan dos satu vaksin Pfizer (kanak-kanak) dalam tempoh dua bulan dari tarikh program dilancarkan pada awal Febuari 2022, dan 80 peratus akan menerima dos lengkap dalam tempoh enam bulan.KKM ketika ini mengambil pendekatan tidak membenarkan kebebasan tertentu dinikmati individu yang lengkap divaksin kepada kumpulan antivaksin, yang antara lain ialah kebenaran makan di restoran.


KPM gugur pertuduhan terhadap guru sekolah

Mohd Fadli Mohamed Salleh, guru sekolah yang menjadi tular di media sosial selepas mendakwa berdepan tindakan kerana menyuarakan pandangan mengenai silibus pembelajaran, malam ini mengesahkan beliau digugurkan daripada kesemua tiga pertuduhan dan dibebaskan daripada tindakan tata tertib.
Perkara itu disahkan oleh guru Sekolah Kebangsaan (1) Gombak itu sendiri, yang membacakan surat keputusan tindakan tatatertib daripada Kementerian Pendidikan (KPM), menerusi Facebook Live.
“Walau ramai sudah maklum.. Alhamdulillah ketiga-tiga pertuduhan (saya didapati) tidak bersalah dan bebas daripada apa-apa tindakan (tatatertib),” katanya yang berharap tindakan susulan diambil daripada perkara yang dibangkitkan beliau sebelum ini.
Terdahulu, tular di media sosial mengenai surat daripada KPM bertarikh hari ini yang menggugurkan guru matematik itu daripada semua pertuduhan dan dibebaskan daripada tindakan tata tertib.
Fadli sebelum ini tular di media sosial selepas mendakwa dirinya berdepan tindakan dibuang kerja atau diturunkan pangkat daripada KPM dipercayai kerana sering menegur berkaitan pelbagai isu persekolahan.
Perkara itu mendapat perhatian Perdana Menteri Ismail Sabri Yaakob yang berharap situasi menang-menang dapat dicapai dalam perkara itu.


AirAsia gagal rayuan terhadap penghakiman terus berhubung tunggakan caj perkhidmatan penumpang

Mahkamah Rayuan hari ini menolak rayuan AirAsia Bhd dan AirAsia X Bhd (AAX) untuk mengenepikan keputusan Mahkamah Tinggi yang memberikan penghakiman terus kepada Malaysia Airports (Sepang) Sdn Bhd (MASSB) berhubung pembayaran caj perkhidmatan penumpang (PSC) yang tertunggak.Keputusan itu diputuskan oleh panel tiga hakim terdiri daripada hakim Has Zanah Mehat, Azizah Nawawi dan See Mee Chun dalam prosiding mahkamah yang dijalankan secara dalam talian.“Kami mendapati tiada merit dalam rayuan AirAsia terhadap keputusan Mahkamah Tinggi yang memberikan penghakiman terus itu,” kata hakim Azizah yang menyampaikan keputusan sebulat suara mahkamah.Berikutan keputusan itu, keputusan Mahkamah Tinggi Kuala Lumpur yang memerintahkan AirAsia dan AirAsia X membayar PSC sebanyak RM40.73 juta dan RM792,381 bagi caj pembayaran lewat (LPC) yang belum dibayar kepada MASSB, anak syarikat milik penuh Malaysia Airport Holdings Bhd (MAHB) dikekalkan.Mahkamah juga menolak tiga rayuan AirAsia terhadap penolakan Mahkamah Tinggi untuk membenarkan permohonan syarikat penerbangan tambang rendah itu bagi membatalkan saman yang difailkan MASSB terhadap mereka.


Peletakan jawatan Wan Saiful langkah terhormat, kata Muhyiddin

Bersatu menerima peletakan jawatan Wan Saiful Wan Jan sebagai ketua penerangan parti, berkuat kuasa hari ini, kata presidennya Muhyiddin Yassin.
Muhyiddin berkata Bersatu menerima permohonan Wan Saiful secara lisan pada pertemuan pagi tadi dan surat rasmi peletakan jawatan itu akan dihantar hari ini.
“Pagi tadi selepas kita berbincang, beliau bersetuju untuk meletak jawatan itu… berkuat kuasa hari ini.
“(Keputusan itu) bukan kerana kita mengatakan dia sudah bersalah atau tidak, tetapi (sebagai) satu set standard yang ingin kita tunjukkan bahawa kerana (apabila) beliau berhadapan dengan pertuduhan (mahkamah) supaya tidak timbul apa-apa salah pandangan terhadap Bersatu,” katanya.
Beliau berkata demikian ketika ditemui pemberita di Dewan Rakyat hari ini, selepas menghadiri majlis pelancaran Misi dan Dana Bantuan Ahli Parlimen Perikatan Nasional Gempa Bumi Turkiye dan Syria di bangunan Parlimen hari ini.
Muhyiddin berkata Bersatu amat menghargai dan menyifatkan tindakan Wan Saiful yang juga ahli Parlimen Tasek Gelugor melepaskan jawatan itu sebagai terhormat, kerana langkah itu akan menangkis tanggapan negatif terhadap parti itu.
“Dengan cara ini (melepaskan jawatan) kita dapat berhadapan dengan rakyat atas dasar yang bermaruah… ini bukan menghukum dia, dia buat (letak jawatan) secara sukarela…,” katanya.
Pengerusi Perikatan Nasional (PN) itu berkata Bersatu akan melantik seorang ahli Majlis Tertinggi Bersatu untuk menggalas jawatan itu dalam tempoh segera kerana jawatan tersebut mempunyai tanggungjawab besar terutama dalam tempoh persiapan menghadapi pilihan raya negeri.
Awal hari ini, Wan Saiful mengumumkan hasrat untuk melepaskan jawatan ketua penerangan Bersatu susulan pendakwaan terhadapnya di mahkamah semalam atas pertuduhan rasuah.
Semalam, Wan Saiful mengaku tidak bersalah di Mahkamah Seksyen Kuala Lumpur atas dua pertuduhan meminta dan menerima rasuah RM6.9 juta berhubung projek Jana Wibawa.
Sementara itu, mengulas mengenai misi kemanusiaan membantu mangsa bencana itu, Muhyyidin berkata ia menyasarkan kutipan dana RM1 juta hasil sumbangan Ahli Parlimen PN serta pihak pertubuhan bukan kerajaan (NGO) untuk diberikan kepada mangsa gempa bumi.
Katanya, delegasi misi itu akan disertai 15 ahli Parlimen PN serta dua wartawan yang dijadualkan berlepas ke Turkiye pada 2 Mac ini.


Erdogan ambil peluang dari perang Ukraine

Ketika mula-mula Finland dan Sweden menyatakan hasrat mereka untuk menyertai Pertubuhan Perjanjian Atlantik Utara (Nato), semua negara anggota dijangka menerimanya dengan mudah.Ini kerana Finland dan Sweden adalah negara Eropah yang merupakan sebahagian daripada Barat dan mereka pula berada di barisan hadapan dengan Rusia. Penyertaan kedua-dua negara itu pula dilihat akan menambahkan lagi tekanan terhadap Rusia yang kini sedang melanggar dan menakluk Ukraine.Tetapi ternyata penyertaan mereka ke dalam Nato tidak semudah yang dijangka. Ada sebuah negara anggota yang membantah, iaitu Turki. Bantahan itu pula tiada mengena dengan Nato, Rusia  dan Ukraine. Ia berkaitan dengan kepentingan nasional Turki.Untuk menyertai Nato bukanlah suatu proses yang mudah. Ia perlu memenuhi kriteria tertentu dan persetujuan semua negara anggota. Tentunya semakin besar Nato, bertambah sukar mencapai konsensus. Pada umumnya negara anggota akur dengan kehendak Amerika Syarikat (AS) yang memiliki kekuatan tentera paling kuat.Tetapi tidak bagi Turki. Lebih-lebih lagi dengan gaya kepimpinan Presiden Recep Tayyip Erdogan yang asertif dan mengutamakan kepentingan nasional negaranya. Permohonan Sweden dan Finland untuk menyertai Nato membuka peluang kepada Turki menimbulkan isu perlindungan yang diberikan oleh negara-negara Nordic itu kepada pejuang pemisah Kurdis.Erdogan tidak mempedulikan soal ancaman Rusia terhadap keselamatan Sweden dan Finland. Baginya, paling utama adalah keselamatan negaranya, yang dirasakan sedang diancam oleh pejuang-pejuang pemisah Kurdis Merdeka ini pula diketahui mendapat sokongan moral dari Barat, dengan sebahagiannya mendapat perlindungan di negara-negara Scandinavia termasuk Sweden.Kumpulan Kurdis yang menjadi sasaran Erdogan ialah Parti Pekerja Kurdistan (PKK). Ia disenaraikan oleh Ankara sebagai sebuah kumpulan pengganas dengan ramai anggota dipenjara bertahun-tahun lamanya. Sebahagiannya mendapatkan perlindungan di negara-negara Eropah itu. Bagaimanapun, AS dan Kesatuan Eropah (EU) turut menganggapnya sebagai pertubuhan pengganas.Apabila mendengar bantahan itu, Sweden menyatakan akan menghantar delegasi ke Turki untuk berunding bagi mendapatkan sokongan bagi mereka menyertai Nato. Tetapi Erdogan bertegas bahawa beliau tidak akan berganjak selagi soal Kurdis itu tidak diselesaikan oleh Sweden.Bagi Erdogan, negara anggota Nato tidak wajar bermusuhan atau melakukan sesuatu yang mengancam keselamatan sesama sendiri.Menurut pandangannya, tindakan menyokong gerakan pemisah Kurdis adalah mengancam keselamatan nasional Turki.Turki adalah sebuah negara pelbagai etnik. Paling dominan adalah etnik Turki. Tetapi Kurdis adalah minoriti besar yang menjadi majoriti di bahagian selatan negara itu. Dari satu segi, Turki adalah negara perkongsian antara etnik Turki dan Kurdis bersama kaum-kaum lain. Tetapi Republik Turki yang diasaskan oleh Mustafa Kamal Attaturk menetapkan bahawa Turki merupakan identiti nasional dan tiada tempat bagi etnik lain. Maknanya juga, semua warganegara tanpa mengira kaum menggunakan bahasa Turki, dan bahasa lain seperti Kurdis tidak dibenarkan.Bagi Turki, jika identiti Kurdis dibenarkan, ia boleh membawa sentimen pemisahan untuk sebuah negara merdeka Kurdis di bahagian selatan. Sebarang pemisahan yang berlaku bukan saja akan mengecilkan wilayah Turki tetapi juga melemahkan republik itu. Inilah yang dikatakan bahawa gerakan pemisahan Kurdis mengancam keselamatan Turki. Erdogan atau sesiapa pun presiden Turki tidak akan berkompromi dalam hal ini. Lebih-lebih lagi ada kumpulaan Kurdis yang mengambil jalan pemberontakan bersenjata.Isu Kurdis adalah soal serantau. Mereka mempunyai wilayah tersendiri di Syria, Iraq dan Iran. Kalau wilayah-wilayah ini digabungkan dan menjadi merdeka, ia merupakan sebuah negara Kurdistan yang besar. Tentunya ia boleh menjejaskan Turki, Syria dan Iraq. Di Iraq, wilayah Kurdis mempunyai autonomi. Walaupun sempadan Syria dan Iraq dilukis oleh kuasa kolonial tetapi tidak ada negara di rantau itu yang mahukan kewujudan Kurdistan.Barat iaitu AS dan Eropah mempunyai kecenderungan untuk menyokong pihak Kurdis atas nama demokrasi dan hak asasi. Mereka melihat kaum Kurdis ditekan dan dinafikan hak. Maka mereka memberi perlindungan kepada pelarian politik Kurdis. Tetapi di sebalik itu, tentulah Turki berwaspada terhadap sebarang agenda Barat hendak melemahkan dan menguasai mereka.Ini kerana Republik Turki lahir daripada warisan runtuhan kekhalifahan Uthmaniah. Ketika itu kuasa Barat dan Timur, iaitu Rusia berebutkan wilayah Uthmaniah. Greece, Britain, Rusia dan Armenia bertapak di bumi Turki. Negara Turki hampir tidak dapat diwujudkan. Kalau dapat wujud pun, ia mungkin menjadi kecil dan tidak mampu mempertahankan diri.Tetapi semasa Perang Dingin, kekuatan Turki amat diperlukan oleh Barat. Ini kerana ia berada di barisan depan menghadapi Soviet Union. Bukan saja Barat mengalu-alukan kemasukan Turki ke dalam Nato tetapi juga tidak mempertikaikan pemerintahan tentera di Ankara yang tidak demokratik. Mereka juga tidak mempersoalkan layanan buruk yang diterima oleh kaum Kurdis.Selepas Soviet Union runtuh, peranan Turki sebagai negara barisan depan sudah tidak timbul. Tetapi Turki aktif dalam campur tangan bersenjata di negara lain. Umpamanya perang antara Armenia dan Azerbaijan di Nagorno Karabakh.Tetapi paling ketara ialah perang di Syria. Di sini Turki adalah bersama dengan Barat dalam usaha mereka hendak menjatuhkan rejim Bashar al-Assad dan menghalang Daesh. Perbezaan dengan Barat ialah Turki turut menyerang kumpulan-kumpulan Kurdis.Tetapi apabila Rusia menyerap Crimea daripada Ukraine pada tahun 2014, Turki kembali menjadi barisan depan bagi Nato dan Barat. Kedudukan geografi Turki menjadikannya selama-lamanya berdepan dengan Rusia. Namun begitu, Rusia tidak ada isu dengan Turki. Malah Rusia tidak ada isu dengan kedua-dua Sweden dan Finland. Rusia hanya ada masalah dengan Ukraine.Begitu juga bagi Turki. Ia tiada masalah dengan Rusia dan Ukraine. Ia hanya ada masalah dengan Sweden dan Finland berhubung dengan soal Kurdis. Tetapi ada pemerhati beranggapan bahawa soal pejuang Kurdis itu hanya salah satu bidak dalam percaturan Erdogan. Beliau sedang mengambil peluang daripada perang Ukraine. Dengan melambatkan penyertaan Sweden dan Finland ke dalam Nato, Turki sedang memberi tekanan kepada AS supaya meluluskan  penjualan jet pejuang kepadanya.Ini kerana AS menghalang penjualan jet pejuang kepada Turki kerana pada tahun 2019 Ankara membeli peluru berpandu Rusia. Washington membantah pembelian peluru berpandu itu kerana bimbang ia membahayakan jet pejuang AS. Maka mereka menghentikan sebarang penjualan jet pejuang kepada Turki.Bagi Erdogan, dia berhak untuk bebas membeli senjata dari mana-mana pihak walaupun Turki adalah anggota Nato. Ketika membeli peluru berpandu Rusia, negara itu sudah mengambil alih Crimea.Adalah dijangka bahawa Erdogan akan akhirnya bersetuju dengan kemasukan Sweden dan Finland ke dalam Nato tetapi setelah permintaannya diterima. Inilah gaya kepimpinan Erdogan. Beliau tidak mudah akur dengan kehendak AS dengan begitu saja tanpa memperolehi manfaat daripadanya.Bagi AS, fokusnya adalah untuk menundukkan Rusia bukan saja di Ukraine tetapi juga di peringkat global. Ia mengajak sekutu-sekutunya di seluruh dunia untuk bersamanya. Turki juga bersekutu dengan AS tetapi ia tetap mempunyai kepentingan dan agenda sendiri.Oleh Zin MahmudKetika mula-mula Finland dan Sweden menyatakan hasrat mereka untuk menyertai Pertubuhan Perjanjian Atlantik Utara (Nato), semua negara anggota dijangka menerimanya dengan mudah.Ini kerana Finland dan Sweden adalah negara Eropah yang merupakan sebahagian daripada Barat dan mereka pula berada di barisan hadapan dengan Rusia. Penyertaan kedua-dua negara itu pula dilihat akan menambahkan lagi tekanan terhadap Rusia yang kini sedang melanggar dan menakluk Ukraine.Tetapi ternyata penyertaan mereka ke dalam Nato tidak semudah yang dijangka. Ada sebuah negara anggota yang membantah, iaitu Turki. Bantahan itu pula tiada mengena dengan Nato, Rusia  dan Ukraine. Ia berkaitan dengan kepentingan nasional Turki.Untuk menyertai Nato bukanlah suatu proses yang mudah. Ia perlu memenuhi kriteria tertentu dan persetujuan semua negara anggota. Tentunya semakin besar Nato, bertambah sukar mencapai konsensus. Pada umumnya negara anggota akur dengan kehendak Amerika Syarikat (AS) yang memiliki kekuatan tentera paling kuat.Tetapi tidak bagi Turki. Lebih-lebih lagi dengan gaya kepimpinan Presiden Recep Tayyip Erdogan yang asertif dan mengutamakan kepentingan nasional negaranya. Permohonan Sweden dan Finland untuk menyertai Nato membuka peluang kepada Turki menimbulkan isu perlindungan yang diberikan oleh negara-negara Nordic itu kepada pejuang pemisah Kurdis.Erdogan tidak mempedulikan soal ancaman Rusia terhadap keselamatan Sweden dan Finland. Baginya, paling utama adalah keselamatan negaranya, yang dirasakan sedang diancam oleh pejuang-pejuang pemisah Kurdis Merdeka ini pula diketahui mendapat sokongan moral dari Barat, dengan sebahagiannya mendapat perlindungan di negara-negara Scandinavia termasuk Sweden.Kumpulan Kurdis yang menjadi sasaran Erdogan ialah Parti Pekerja Kurdistan (PKK). Ia disenaraikan oleh Ankara sebagai sebuah kumpulan pengganas dengan ramai anggota dipenjara bertahun-tahun lamanya. Sebahagiannya mendapatkan perlindungan di negara-negara Eropah itu. Bagaimanapun, AS dan Kesatuan Eropah (EU) turut menganggapnya sebagai pertubuhan pengganas.Apabila mendengar bantahan itu, Sweden menyatakan akan menghantar delegasi ke Turki untuk berunding bagi mendapatkan sokongan bagi mereka menyertai Nato. Tetapi Erdogan bertegas bahawa beliau tidak akan berganjak selagi soal Kurdis itu tidak diselesaikan oleh Sweden.Bagi Erdogan, negara anggota Nato tidak wajar bermusuhan atau melakukan sesuatu yang mengancam keselamatan sesama sendiri.Menurut pandangannya, tindakan menyokong gerakan pemisah Kurdis adalah mengancam keselamatan nasional Turki.Turki adalah sebuah negara pelbagai etnik. Paling dominan adalah etnik Turki. Tetapi Kurdis adalah minoriti besar yang menjadi majoriti di bahagian selatan negara itu. Dari satu segi, Turki adalah negara perkongsian antara etnik Turki dan Kurdis bersama kaum-kaum lain. Tetapi Republik Turki yang diasaskan oleh Mustafa Kamal Attaturk menetapkan bahawa Turki merupakan identiti nasional dan tiada tempat bagi etnik lain. Maknanya juga, semua warganegara tanpa mengira kaum menggunakan bahasa Turki, dan bahasa lain seperti Kurdis tidak dibenarkan.Bagi Turki, jika identiti Kurdis dibenarkan, ia boleh membawa sentimen pemisahan untuk sebuah negara merdeka Kurdis di bahagian selatan. Sebarang pemisahan yang berlaku bukan saja akan mengecilkan wilayah Turki tetapi juga melemahkan republik itu. Inilah yang dikatakan bahawa gerakan pemisahan Kurdis mengancam keselamatan Turki. Erdogan atau sesiapa pun presiden Turki tidak akan berkompromi dalam hal ini. Lebih-lebih lagi ada kumpulaan Kurdis yang mengambil jalan pemberontakan bersenjata.Isu Kurdis adalah soal serantau. Mereka mempunyai wilayah tersendiri di Syria, Iraq dan Iran. Kalau wilayah-wilayah ini digabungkan dan menjadi merdeka, ia merupakan sebuah negara Kurdistan yang besar. Tentunya ia boleh menjejaskan Turki, Syria dan Iraq. Di Iraq, wilayah Kurdis mempunyai autonomi. Walaupun sempadan Syria dan Iraq dilukis oleh kuasa kolonial tetapi tidak ada negara di rantau itu yang mahukan kewujudan Kurdistan.Barat iaitu AS dan Eropah mempunyai kecenderungan untuk menyokong pihak Kurdis atas nama demokrasi dan hak asasi. Mereka melihat kaum Kurdis ditekan dan dinafikan hak. Maka mereka memberi perlindungan kepada pelarian politik Kurdis. Tetapi di sebalik itu, tentulah Turki berwaspada terhadap sebarang agenda Barat hendak melemahkan dan menguasai mereka.Ini kerana Republik Turki lahir daripada warisan runtuhan kekhalifahan Uthmaniah. Ketika itu kuasa Barat dan Timur, iaitu Rusia berebutkan wilayah Uthmaniah. Greece, Britain, Rusia dan Armenia bertapak di bumi Turki. Negara Turki hampir tidak dapat diwujudkan. Kalau dapat wujud pun, ia mungkin menjadi kecil dan tidak mampu mempertahankan diri.Tetapi semasa Perang Dingin, kekuatan Turki amat diperlukan oleh Barat. Ini kerana ia berada di barisan depan menghadapi Soviet Union. Bukan saja Barat mengalu-alukan kemasukan Turki ke dalam Nato tetapi juga tidak mempertikaikan pemerintahan tentera di Ankara yang tidak demokratik. Mereka juga tidak mempersoalkan layanan buruk yang diterima oleh kaum Kurdis.Selepas Soviet Union runtuh, peranan Turki sebagai negara barisan depan sudah tidak timbul. Tetapi Turki aktif dalam campur tangan bersenjata di negara lain. Umpamanya perang antara Armenia dan Azerbaijan di Nagorno Karabakh.Tetapi paling ketara ialah perang di Syria. Di sini Turki adalah bersama dengan Barat dalam usaha mereka hendak menjatuhkan rejim Bashar al-Assad dan menghalang Daesh. Perbezaan dengan Barat ialah Turki turut menyerang kumpulan-kumpulan Kurdis.Tetapi apabila Rusia menyerap Crimea daripada Ukraine pada tahun 2014, Turki kembali menjadi barisan depan bagi Nato dan Barat. Kedudukan geografi Turki menjadikannya selama-lamanya berdepan dengan Rusia. Namun begitu, Rusia tidak ada isu dengan Turki. Malah Rusia tidak ada isu dengan kedua-dua Sweden dan Finland. Rusia hanya ada masalah dengan Ukraine.Begitu juga bagi Turki. Ia tiada masalah dengan Rusia dan Ukraine. Ia hanya ada masalah dengan Sweden dan Finland berhubung dengan soal Kurdis. Tetapi ada pemerhati beranggapan bahawa soal pejuang Kurdis itu hanya salah satu bidak dalam percaturan Erdogan. Beliau sedang mengambil peluang daripada perang Ukraine. Dengan melambatkan penyertaan Sweden dan Finland ke dalam Nato, Turki sedang memberi tekanan kepada AS supaya meluluskan  penjualan jet pejuang kepadanya.Ini kerana AS menghalang penjualan jet pejuang kepada Turki kerana pada tahun 2019 Ankara membeli peluru berpandu Rusia. Washington membantah pembelian peluru berpandu itu kerana bimbang ia membahayakan jet pejuang AS. Maka mereka menghentikan sebarang penjualan jet pejuang kepada Turki.Bagi Erdogan, dia berhak untuk bebas membeli senjata dari mana-mana pihak walaupun Turki adalah anggota Nato. Ketika membeli peluru berpandu Rusia, negara itu sudah mengambil alih Crimea.Adalah dijangka bahawa Erdogan akan akhirnya bersetuju dengan kemasukan Sweden dan Finland ke dalam Nato tetapi setelah permintaannya diterima. Inilah gaya kepimpinan Erdogan. Beliau tidak mudah akur dengan kehendak AS dengan begitu saja tanpa memperolehi manfaat daripadanya.Bagi AS, fokusnya adalah untuk menundukkan Rusia bukan saja di Ukraine tetapi juga di peringkat global. Ia mengajak sekutu-sekutunya di seluruh dunia untuk bersamanya. Turki juga bersekutu dengan AS tetapi ia tetap mempunyai kepentingan dan agenda sendiri.


Malaysia sokong gesaan pembebasan segera Suu Kyi, kata menteri

Malaysia berdiri teguh bersama-sama rakyat Myanmar dan menyokong gesaan agar pemimpin awam Myanmar yang digulingkan Aung San Suu Kyi dibebaskan segera untuk memulakan proses dialog damai dan inklusif melibatkan semua pihak berkepentingan di negara itu.
Menteri Luar Malaysia Saifuddin Abdullah berkata demikian dalam ciapan Tweet beliau hari ini, susulan laporan berita pada Isnin yang menyatakan mahkamah di Myanmar yang diperintah junta menambah enam tahun lagi kepada hukuman penjara 11 tahun sebelumnya kerana kesalahan rasuah. Tambahan hukuman itu menjadikan jumlah tempoh hukuman penjara terhadap pemimpin itu dilanjutkan kepada 17 tahun.
“Hukuman tambahan ke atas Aung San Suu Kyi dan pelaksanaan hukuman mati ke atas empat aktivis demokrasi baru-baru ini membuktikan bahawa junta berulang kali tidak mengendahkan seruan pemimpin Asean untuk dialog konkrit dan inklusif bagi perdamaian nasional di Myanmar dan memenuhi Konsensus 5 Perkara Asean (5PC),” katanya.
Menurut laporan antarabangsa, perbicaraan di negara yang diperintah oleh tentera itu diadakan secara tertutup dan peguamnya dilarang di bawah perintah larangan bersuara (gag order) daripada mendedahkan maklumat tentang prosiding.
Pada Januari lepas, pemenang Hadiah Nobel itu dijatuhi hukuman penjara 11 tahun kerana rasuah, menghasut menentang tentera, melanggar peraturan Covid-19 dan melanggar undang-undang telekomunikasi.
Pada 26 Julai lepas, Malaysia mengutuk hukuman mati terhadap empat aktivis oleh junta Myanmar dan melihat tindakan itu sebagai satu jenayah terhadap kemanusiaan.
Rejim tentera Myanmar telah melaksanakan hukuman mati empat aktivis antirampasan kuasa - bekas ahli parlimen Liga Demokratik Kebangsaan (NLD) Phyo Zeya Thaw; aktivis terkemuka Kyaw Min Yu, yang dikenali sebagai Ko Jimmy; Aung Thura Zaw; dan Hla Myo Aung - yang didakwa di bawah undang-undang antikeganasan.
Hukuman mati yang mengejutkan dunia itu dilaporkan secara meluas dan mendapat kecaman antarabangsa.
Sejak rampasan kuasa pada 1 Februari 2021, sekurang-kurangnya 2,114 orang telah terbunuh di Myanmar yang diperintah oleh Majlis Pentadbiran Negara (SAC) yang diketuai oleh Jeneral Min Aung Hlaing, dalam kempennya untuk menekan penentangan yang meluas terhadap pemerintahan tentera.
Malaysia dan negara anggota Asean yang lain telah berulang kali menggesa dialog inklusif di bawah 5PC yang turut melibatkan Kerajaan Perpaduan Negara (NUG) dan Majlis Perundingan Perpaduan Negara (NUCC).
5PC adalah bertujuan menangani krisis Myanmar yang dipersetujui pada Mesyuarat Pemimpin Asean (ALM) di Jakarta pada April 2021.
Ia menggesa penamatan segera keganasan, mengadakan dialog dengan semua pemegang kepentingan utama, pelantikan utusan khas bagi memudahkan pengantaraan dan delegasi melawat dan bertemu dengan pihak berkepentingan di Myanmar, dan membenarkan Asean memberikan bantuan kemanusiaan kepada penduduk di Myanmar.


Kerajaan perlu fokus masalah rakyat, bukan tergesa-gesa adakan PRU, kata penganalisis

Banyak pihak berpendapat kerajaan perlu memberi fokus sepenuhnya terhadap usaha mentadbir urus negara serta menyelesaikan masalah dihadapi rakyat dan bukannya tergesa-gesa mengadakan Pilihan Raya Umum ke-15 (PRU15).Penganalisis politik Mazlan Ali berkata antara isu yang perlu diberi perhatian kerajaan termasuk kejatuhan mata wang negara dan inflasi yang memberi kesan kepada seluruh masyarakat di negara ini. Mazlan yang juga pensyarah kanan Pusat Perdana Fakulti Teknologi dan Informatik Razak, Universiti Teknologi Malaysia berkata kerajaan sepatutnya menggunakan segala kesempatan kestabilan politik di bawah Memorandum Persefahaman (MoU) Transformasi dan Kestabilan Politik yang ditandatangani dengan Pakatan Harapan (PH) untuk membuat keputusan yang memberi manfaat kepada rakyat. “Kerajaan hari ini boleh sahaja meluluskan apa-apa rang undang-undang bertujuan untuk kepentingan masyarakat dan negara, jadi saya tidak nampak kenapa perlunya ada pilihan raya,” katanya ketika dihubungi Bernama.Ketua Pegawai Perhubungan Institut Kajian dan Pembangunan Polisi (IRDP) Sheikh Khuzaifah Sheik Abu Bakar pula berkata kerajaan perlu mempunyai alasan kukuh untuk mengadakan PRU15 dalam suasana negara masih berdepan pelbagai cabaran seperti kenaikan harga barang dan pengawalan penyakit berjangkit.“Sepatutnya sekarang semua pihak (kerajaan) fokus 100% kepada menyelesaikan masalah negara seperti ekonomi dan sebagainya. Kita jangan membuang masa dengan isu politik lagi sebab akhirnya sudah berapa tahun kita hilang fokus,” katanya.Sebagai contoh, beliau berkata Pilihan Raya Negeri (PRN) Johor pada Mac lepas tidak sepatutnya diadakan kerana baginya tidak ada sebab yang kukuh untuk mengadakan pilihan raya berkenaan.“Itulah kalau kita ambil contoh di Johor, banyak masa dan sumber (tenaga dan kos) dihabiskan untuk mengadakan PRN,” katanya. Ketua Aktivis Persatuan Pengguna Islam Malaysia (PPIM) Nadzim Johan berkata kerajaan perlu mengkaji dan mencari masa yang sesuai untuk melaksanakan PRU15.Beliau berkata rakyat amat mengharapkan perubahan dalam pengurusan kerajaan kerana mereka mahukan yang terbaik daripada kerajaan dalam suasana hidup norma baru pada masa ini. “Jadi, kerajaan perlu mencari suasana dan keadaan yang terbaik supaya sokongan (terhadap) kerajaan (pada PRU15) itu adalah jelas,” katanya.Sementara itu, beberapa orang awam yang ditemui turut tidak bersetuju PRU15 diadakan pada masa ini dalam situasi rakyat masih dibebani pelbagai kesukaran hidup.Seorang pegawai sumber manusia di sebuah syarikat minyak dan gas yang hanya ingin dikenali sebagai Ahmad, 25, berkata kerajaan tidak perlu tergesa-gesa melaksanakan PRU15 kerana ia memerlukan kos yang tinggi seperti berlaku pada PRN Sabah, Melaka, Sarawak dan terbaru Johor.Senada dengan Ahmad, pengurus eksekutif sebuah syarikat swasta, Zulkarlnain Haqiem Aziz, 32, berkata perbelanjaan besar yang dikeluarkan kerajaan untuk melaksanakan PRU15 adalah lebih baik digunakan bagi membantu rakyat. “Kerajaan atau pembangkang perlu tonjolkan diri sebelum menghadapi PRU15, selesaikan masalah rakyat, buat portfolio yang bagus dulu dan jaga kebajikan rakyat,” katanya.Sebelum ini, media tempatan melaporkan kos bagi Suruhanjaya Pilihan Raya (SPR) mengadakan PRN Sabah, Sarawak, Melaka dan Johor adalah sebanyak RM420 juta. Menteri di Jabatan Perdana Menteri (Parlimen dan Undang-Undang) Wan Junaidi Tuanku Jaafar berkata perbelanjaan SPR bagi pelaksanaan PRN Sabah adalah RM130 juta, Melaka (RM45 juta), Sarawak (RM149 juta) dan Johor (RM96 juta).


Argentina rekod kematian pertama akibat cacar monyet

Argentina merekodkan kematian pertama akibat cacar monyet apabila seorang lelaki dewasa yang turut mempunyai masalah kesihatan lain meninggal dunia di sebuah hospital, Kementerian Kesihatan mengumumkan pada Isnin.
Kementerian itu memaklumkan bahawa lelaki berusia 44 tahun itu "ditempatkan di unit rawatan rapi dengan menggunakan bantuan ventilator sejak 9 Oktober", serta terdapat faktor risiko HIV/AIDS, lapor Xinhua.
Setakat 22 November, negara Amerika Selatan itu telah merekodkan 895 kes cacar monyet, menyaksikan peningkatan mingguan sebanyak 3.46%, menurut data rasmi.
Sementara itu, jangkitan direkodkan di 15 dari 24 wilayah di negara ini sejak kes pertama dikesan pada 27 Mei, manakala purata umur kes membabitkan usia 10 hingga 78 tahun.


Kannamma di Malaysia, singgah di serata pelosok negara

Dalam bidang komunikasi mesej boleh disampaikan dalam pelbagai cara dengan setiap aktiviti yang menyalurkan mesej tergolong sebagai satu komunikasi.Hasut maya atau troll juga boleh dikategorikan sebagai satu cara komunikasi, kerana melaluinya mesej dapat disampaikan dengan cepat, lucu dan kreatif.Troll merupakan satu permainan yang digemari oleh generasi kini. Troll juga boleh datang dalam pelbagai gaya dan naratif sama ada menghina, menjatuhkan maruah, sindir badan atau dikenali juga body shaming dan sebagainya.Medium troll semestinya di media sosial baik di Facebook mahupun YouTube.Kebiasaan ia dilakukan dengan mengubahsuai ayat, imej, video atau grafik untuk mengenakan seseorang ataupun berkumpulan dengan meluahkan rasa tidak puas hati, membuat lawak, membalas dendam dan sebagainya.Perbuatan ini tidak terhad kepada mana-mana golongan, namun kebiasaannya figura terkenal akan dijadikan penanda aras baik ahli politik, artis, personaliti media sosial atau sesiapa sahaja yang dikenali.Humor akan digarab dengan baik bagi membolehkan troll itu mendapat perhatian khalayak sebelum ia dinobat sebagai viral dalam media sosial.Sebagai contoh, troll lucu yang kini menghiasi dinding-dinding media sosial ialah Kannamma.Kannamma adalah gambar seorang wanita berketurunan India yang memakai sari berwarna biru kehijauan dan menjinjing sebuah beg pakaian berwarna kelabu.Gambar itu kemudian diedit memperlihatkan Kannamma berada di KLCC, Sungai Siput, Taiping, Johor dan sebagainya.Wanita bersari itu telah mengelilingi dan masih mengelilingi seluruh negara sehingga kini. Persoalannya sekarang siapakah wanita itu dan kenapa dia ditroll?Daripada apa yang diketahui, wanita itu adalah watak daripada sebuah drama bersiri di India berjudul Barathi Kannamma dan ia turut disiarkan di Malaysia.Dalam drama itu, wanita berkenaan memegang watak sebagai Kannamma dan suaminya yang bekerja sebagai seorang doktor dikenali sebagai Barathi.Ibarat satu lipur lara, rumahtangga mereka diduga dengan pelbagai masalah dan akhirnya Kannamma yang sarat mengandung terpaksa melangkah keluar dari rumah selepas suaminya mengesyaki anak yang dikandung bukan zuriatnya.Kannamma membawa diri tanpa hala tuju dari satu tempat ke satu tempat ditemani sebuah beg dengan pelbagai dugaan ditempuhinya seorang diri bersama bayi yang dikandung.Mungkin dek kerana kebosanan melihat Kannamma asyik berjalan ke sana ke sini episod demi episod seolah-olah tiada penghujung menyebabkan penonton mula muak dan menjadikan troll watak tersebut sebagai tanda tidak puas hati.Kannamma kini berjaya mencuit hati rakyat Malaysia sehingga ada pihak-pihak tertentu menggunakan imejnya bagi tujuan mempromosikan tempat-tempat menarik di negara ini.Dia kini berada di mana-mana baik di premis-premis perniagaan, iklan-iklan online dan poster-poster.Biarpun umum sering mengaitkan troll berunsur negatif, akan tetapi dalam kes Kannamma ia adalah berlawanan.Pendek kata, penulis berpandangan troll boleh dijadikan medium hiburan yang membina dan juga berupaya menjadi saluran menyampaikan mesej dengan berkesan jika ia dilakukan dengan baik dan kreatif.Apa yang dilakukan netizen seperti serampang dua mata, bukan sahaja ia memberi mesej kepada pengarah drama tersebut, malah berjaya menyelitkan kebaikan kepada orang lain.Akhir kata semoga Kannamma selamat sampai ke destinasi yang dituju sebelum melahirkan anaknya.Penulis merupakan pensyarah kewartawanan, Universiti Sains Malaysia*Tulisan ini merupakan pandangan penulis dan tidak mencerminkan pendirian MalaysiaNow.


Taliban rayu PBB salur bantuan bencana gempa bumi

Taliban merayu bantuan antarabangsa selepas Afghanistan dilanda gempa bumi berukuran 5.9 pada skala Richter yang mengorbankan lebih 1,000 orang dan mencederakan 1,500 yang lain, menurut United Press International (UPI).Gempa berlaku pada awal Rabu, kira-kira 28 batu di barat daya Khost berhampiran sempadan Pakistan dan gegaran dirasai sehingga ke India. Ia disusuli dengan gempa bumi berukuran 4.5 pada skala Richter.Paktika di tenggara Afghanistan merupakan wilayah paling teruk terjejas dengan usaha menyelamat terhalang akibat hujan lebat dan hujan batu.Ia adalah gempa bumi paling dahsyat pernah melanda negara itu sejak dua dekad lalu dan berlaku kurang setahun selepas Taliban menerajui kepimpinan selepas kejatuhan kerajaan yang disokong Barat sebelum ini.Pegawai Taliban pada Rabu meminta agar Pertubuhan Bangsa-Bangsa Bersatu (PBB) menyalurkan keperluan dan bantuan kepada mereka yang terjejas, kata anggota Unicef dari unit Kabul, Sam Mort kepada BBC.Wakil khas Britain ke Afghanistan, Nigel Casey, berkata United Kingdom sedang berhubung dengan PBB dan bersedia untuk menyalurkan bantuan bagi tindak balas antarabangsa.Sementara itu, wakil khas PBB ke Afghanistan, Ramiz Alakbarov, menerusi ciapannya berkata PBB sedang menilai kesan akibat gempa itu dan mengucapkan takziah kepada keluarga mangsa.Keadaan agak kritikal, jurucakap Taliban Bilal Karimi memberitahu NBC News. Ratusan kediaman musnah dan angka kematian dijangka terus meningkat serta infrastruktur asas mengalami kerosakan serius.Sebelum Taliban menguasai kerajaan, perkhidmatan kecemasan Afghanistan telah diperluaskan dengan beberapa helikopter tersedia untuk misi menyelamat, tetapi bekalan perubatan berkurangan.Seorang wartawan di zon gempa berkata komunikasi selepas gempa menjadi sukar akibat kerosakan pada menara komunikasinya, menurut BBC.


Kebergantungan terhadap orang tengah perlu dikurangkan, kata Anwar
Perdana Menteri Anwar Ibrahim berkata kebergantungan terhadap orang tengah perlu dikurangkan dalam usaha memastikan harga barangan dalam pasaran negara ini dapat dikawal.
Ditemui pada program jualan Agro Rahmah di Bazar Ramadan, Presint 3 di Putrajaya hari ini, beliau yang juga Menteri Kewangan berkata harga barang boleh dikawal sekiranya orang tengah mengambil keuntungan yang berpatutan.
Mengambil contoh harga barang pada jualan Agro Rahmah itu, beliau berkata harga sayur dan barangan basah yang dijual adalah lebih murah kerana tidak melalui orang tengah.
“Kita tengok kalau sayur hijau lebih murah, kerana tidak melalui orang tengah dengan keuntungan berlebihan…jadi harga jauh lebih rendah dari pasar biasa.
“Begitu juga harga barang makanan lain seperti buah, ikan dan udang… Kalau dapat kurangkan peranan orang tengah atau orang tengah ambil keuntungan berpatutan, harga boleh dikawal,” katanya.
Ditanya mengenai inisiatif kerajaan memerangi orang tengah, beliau berkata kewujudan pasar tani dan program Agro Rahmah adalah antara pendekatan yang dilaksana bagi mengawal harga barang.
“Kalau kita bawa hasil itu dari ladang terus ke pasar, harga itu jauh lebih rendah… barang-barang import itu kita tidak dapat kawal tetapi hasil dalam negeri boleh dikawal,” katanya.
Anwar turut mengumumkan sewa gerai bazar Ramadan di Presint 3 dikurangkan daripada RM1,000 kepada RM850 bagi memberi keuntungan lebih kepada peniaga.
“Ini (pengurangan) memberi peluang kepada mereka (peniaga) mendapat keuntungan lebih," katanya.
Turut hadir Menteri Perdagangan Dalam Negeri dan Kos Sara Hidup Salahuddin Ayub dan Ketua Setiausaha Negara Mohd Zuki Ali.


1MDB bayar Bloomberg untuk senaraikan salah satu dana pelaburannya, kata saksi

Bekas ketua pengarah operasi (CEO) 1Malaysia Development Berhad (1MDB), Mohd Hazem Abdul Rahman memberitahu Mahkamah Tinggi hari ini syarikat tersebut membayar agensi berita antarabangsa Bloomberg untuk menyenaraikan salah satu dananya bagi menambah baik persepsi orang ramai terhadap portfolio pelaburan tersebut.Hazem, 49, berkata demikian dalam pemeriksaaan balas oleh peguam bekas perdana menteri Najib Razak, Tania Scivetti dalam perbicaraan salah guna RM2.3 bilion daripada dana 1MDB.Saksi pendakwaan ke-10 itu bersetuju dengan cadangan peguam penyenaraian Bridge Global Absolute Return Fund (BGARF) di Bloomberg akan menambah baik isu-isu keabasahan berhubung portfolionya.Pada 2016, 1MDB dilaporkan memilih Bridge Partners Investment Management (Cayman) Ltd untuk menguruskan AS$2.3 bilion (RM7.67 bilion) dana tunainya.Wang tersebut dilaburkan dalam BGARF, sebuah syarikat yang didaftarkan di Pulau Cayman dengan status SPC.Dalam keterangannya, beliau memaklumkan kepada pengerusi 1MDB persepsi Bridge Global Absolute Return Fund (BGARF) akan bertambah baik sekiranya ia disenaraikan dalam Bloomberg.Saksi ke-10 pendakwaan itu memberi keterangan pada perbicaraan rasuah dan pengubahan wang haram Najib.Menjawab soalan peguam Tania Scivetti yang mewakili Najib bahawa adalah penting untuk BGARF disenaraikan di dalam Bloomberg kerana ia adalah nama yang besar, Mohd Hazem menjawab: “Ya”.Scivetti: Bloomberg tidak buat pengesahan mengenai maklumat yang disenaraikan oleh syarikat. Syarikat hanya perlu membayar untuk disenaraikan?Hazem: Saya tidak tahu, saya tidak boleh menjawab untuk Bloomberg.Terdahulu, sebaik prosiding bermula pada jam 9.30 pagi, Najib dilihat tidak hadir pada prosiding perbicaraan itu kerana dipanggil ke Istana Negara.Mendengar perkara itu, hakim Collin Lawrence Sequerah berkata Najib seharusnya menghadirkan diri ke mahkamah terlebih dahulu.“Yang di-Pertuan Agong memanggil semua ahli Parlimen untuk menghadap dan beliau sememangnya perlu berada di sana, namun, laporan media menyatakan ia akan dilakukan secara berperingkat.“Anak guam anda perlu memaklumkan kepada mahkamah jam berapa beliau perlu berada di istana kerana kes ini akan diteruskan,” katanya.Selepas sepuluh minit mahkamah ditangguhkan, Sequerah berkata, perbicaraan itu akan diteruskan dan meminta peguam untuk memaklumkan mengenai pertemuan Najib dengan Agong.“Kita semua mempunyai tugas yang perlu dijalankan. Sekiranya dipanggil menghadap Agong, beliau harus menghadirkan diri, namun, beliau tidak perlu berada di sana seharian,” katanya.Najib berdepan empat pertuduhan menggunakan kedudukannya bagi mendapatkan rasuah berjumlah RM2.3 bilion daripada dana 1MDB selain 21 pertuduhan pengubahan wang haram membabitkan jumlah yang sama.


Masih wujudkan ruang pejabat selepas pasca pandemik?

Arahan bekerja dari rumah kini menjadi norma baru buat kebanyakan industri yang masih dibayangi pandemik Covid-19, menjadikan masa depan ruang pejabat tradisional tidak menentu dengan beberapa organisasi mengatakan berkemungkinan tidak akan kembali beroperasi ke tempat kerja fizikal.Covid-19 yang melanda negara pada awal tahun lalu menyaksikan permulaan kepada peralihan dari bangunan bata dan mortar dengan perniagaan serta syarikat berusaha mencari jalan bagi meneruskan operasi ketika pelaksanaan perintah kawalan pergerakan (PKP) menyebabkan penutupan sektor-sektor utama kecuali perkhidmatan perlu selama tiga bulan bermula Mac hingga Jun.Biarpun perniagaan dibenarkan untuk kembali beroperasi di bawah fasa kawalan bersyarat (PKPB) dan pemulihan (PKPP), sebahagian besar perniagaan lebih selesa untuk kekal berada dalam talian kerana lebih mendapat sambutan.“Kita bekerja dari rumah sejak setahun yang lalu dan kita tidak merancang untuk kembali bekerja seperti biasa dalam masa terdekat,” kata seorang ketua pegawai eksekutif sebuah syarikat di Kuala Lumpur kepada MalaysiaNow.“Pejabat yang kami sewa terletak di Mid Valley, dan kami memutuskan untuk tidak lagi menyewa kerana sudah lama terbiar dan berhabuk sejak setahun lalu.”Menurut satu kajian yang dijalankan JLL Property Services, 81% generasi millennium merasakan mereka bersedia dari segi teknologi untuk memulakan kerja dari rumah manakala 52% mengatakan mereka lebih selesa dengan cara itu.Sebuah syarikat yang baru dibuka di Kuala Lumpur, kesemua 12 orang pekerjanya bekerja dari rumah sejak setahun lalu.Dan dengan menggunakan tanda pagar #WorkFromHome and #WFH yang kini menjadi ikutan di seluruh dunia, amalan itu kelihatan seolah-olah akan kekal.“Pejabat yang kami sewa terletak di Mid Valley, dan kami memutuskan untuk tidak lagi menyewa kerana sudah lama terbiar dan berhabuk sejak setahun lalu.”“Banyak yang boleh dilakukan dengan komunikasi yang baik,” kata CEO itu. “Oleh itu kami memilih untuk melakukan kerja dari rumah untuk sepanjang tahun ini.”Bagi syarikat ini termasuk juga yang lain, teknologi memainkan peranan penting sebagai jambatan merapatkan jurang komunikasi sepanjang tempoh pandemik. Perbincangan boleh dilakukan menerusi aplikasi Slack dan taklimat harian menggunakan Google Meet.“Kami juga memiliki seorang pekerja di Syria dan kami menyesuaikan waktu kerja dengan zon masanya,” tambah CEO itu.Di bangunan pejabat berdekatan, seorang pentadbir memberitahu MalaysiaNow beberapa orang penyewa menarik diri daripada perjanjian sewaan bagi tempoh enam bulan akan datang memandangkan kebanyakan mereka sendiri tidak pasti berapa lama keadaan sekarang ini akan berkekalan.“Mereka tidak mahu membayar tanpa dapat apa-apa. Apabila PKP dilaksakan kembali, mereka memilih jalan paling mudah dengan beroperasi dari rumah,” katanya.Biarpun ramai golongan millennium dan mereka yang mampu menyesuaikan diri dengan bekerja dari rumah mungkin tidak lagi gemar bekerja di pejabat, kajian JLL Property Services mendapati ruang pejabat tidak akan lenyap sepenuhnya.Ruang pejabat dapat memberikan “persekitaran kerja optimal untuk bersosial dan menyediakan budaya tersendiri,” katanya.Ia turut menyentuh mengenai keadaan pasca pandemik bagi tujuan “rancang atau reka semula ruang kerja” untuk menyediakan “infrastruktur dan kerjasama pasukan dalam kalangan kakitangan secara jauh atau dekat”.Namun, buat masa ini, kebanyakan syarikat yang baru dibuka di Kuala Lumpur bersedia untuk bekerja dari rumah dalam tempoh masa panjang.“Kami berjaya lakukannya sejak sekian lama, jadi kenapa perlu berubah?”


‘Lockdown’ yang mengekalkan enjin ekonomi dan kelangsungan hidup

Ramai yang sinis dengan usaha “lockdown” yang sedang diusahakan. Macam-macam pendapat didengar. Ada yang kata ini usaha setengah masak. Ada juga yang kata usaha tak serius. Ada yang mahu “total lockdown”.Bila dilaporkan lebih 120 ribu syarikat yang dibenarkan beroperasi; dan melibatkan lebih 1.57 juta pekerja; ramai pula yang perli – lockdown ini tidak membawa makna.Kalau ikut “total lockdown” yang Tun M dan Najib propa-kan, rasanya semua benda tak bergeraklah. Siaran TV pun agaknya tak ada.Eh, kalau boleh, kita semua nak duduk rumah, sepanjang PKP, tak payah bekerja dan gaji terus jalan seperti biasa. Selamat duduk rumah.Tapi, enjin ekonomi kita mesti terus berjalan. 1.57 juta pekerja ini penting untuk memastikan ekonomi tidak mati terus. 1.57 juta yang dibenarkan bekerja inilah yang memastikan kita selamat, selesa dan mempunyai “bahan” untuk makan dan minum di rumah. Mereka kerja pun, untuk kita.Yang mohon nak beroperasi 10.2 juta, yang dibenarkan 1.57 juta sahaja, 15.4%.Ekonomi kena berjalan; atau kita juga yang akan mengamuk marah jika tidak ada bantuan yang boleh diberikan kerana ketiadaan dana untuk menjaga rakyat yang terjejas.Kalau rajin sedikit, boleh cuba tengok data “stringency map” (peta ketegasan) lockdown Malaysia yang diberikan markah 80.56. Kalau banding dengan Australia (67.13), Jepun (49.07), Indonesia (68.98), UK (62.5).Janganlah kerana mereka kena pergi kerja; kita pula boleh keluar ikut suka dan mengenepikan segala peraturan dan undang-undang. Mereka ada tanggungjawab, kita ada tanggungjawab kita.Kita buat apa yang perlu untuk kita terus hidup. Rezeki kita untuk letakkan makanan di atas meja, mungkin berbeza dengan rezeki orang lain. Syukur, apa adanya.Alhamdulillah.Rudi Hairi Aziz adalah pembaca MalaysiaNow* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Kabinet Sarawak masih kurang wakil Iban, kata PRS

Timbalan Presiden Parti Rakyat Sarawak (PRS) Joseph Salang menyambut baik pelantikan empat ahli partinya dalam Kabinet baru negeri itu namun berkata portfolio menteri harus mencerminkan komposisi parti-parti komponen Gabungan Parti Sarawak (GPS).Beliau berkata Kabinet negeri masih belum menunjukkan penglibatan perwakilan masyarakat Iban yang lebih kuat.“Kami harap ketua menteri pertimbang untuk agih portfolio mengikut sumbangan parti,” katanya malam tadi.Beliau turut menyuarakan harapan agar Abang Johari Openg memperuntukkan portfolio yang wajar untuk PRS dan mempertimbangkan pandangan setiap parti komponen dalam gabungan itu.“Ia sangat selari dengan apa yang kami cadangkan,” katanya berhubung barisan anggota Kabinet.“Bagaimanapun, sekiranya kami dapat kemukakan pandangan kami, mungkin dari sudut perwakilan boleh ditambah baik lagi.”Beliau turut menambah bahawa Kabinet itu masih baru dalam memulakan penggal pentadbirannya, tetapi yakin Abang Johari akan memperhalusi Kabinetnya selepas ini.“Apabila penjajaran semula berlaku, diharapkan PRS akan diberi perwakilan yang lebih baik,” kata Salang.Barisan Kabinet baru negeri itu terdiri dari 10 menteri dan 26 menteri muda.Abang Johari sendiri turut memegang beberapa portfolio sebagai menteri kewangan dan ekonomi baru, menteri sumber asli dan pembangunan bandar serta menteri tenaga dan alam sekitar.PBB memegang portfolio paling banyak dengan lapan menteri, manakala SUPP dan PRS masing-masing memegang dua dan satu portfolio.Satu-satunya muka baru atau wakil Dayak Iban dari PRS yang dilantik ialah Adun Kakus John Sikie Tayai, yang kini menjadi menteri di Jabatan Ketua Menteri.Dari 26 menteri muda, 17 daripadanya adalah ahli PBB dan empat dari PRS.Empat Adun PRS dilantik dalam kabinet sebagai menteri muda termasuk seorang muka baru, Adun Samalaju Majang Anak Renggi, sebagai menteri muda pembangunan infrastruktur dan pelabuhan.Manakala Adun Kakus John Sikie Tayai dilantik sebagai menteri di Jabatan Ketua Menteri.Salang juga bercakap tentang kekecewaannya kerana gagal menghubungi ketua menteri sejurus selepas pilihan raya.“Dengan semua ucapan tahniah bertalu, sangat sukar, dan kami sudah tentu sangat berharap kami juga dapat berkongsi trofi sebaik sahaja Kabinet dibentuk.“Tetapi malangnya, beberapa hari selepas pilihan raya, kami tidak berjaya berkomunikasi dan kerana itulah permohonan dan mesej kami tidak dapat sampai kepada anda,” katanya.


Sokong dan dorong penyelesaian komuniti terhadap masalah alam sekitar

Untuk Hari Alam Sekitar Sedunia tahun ini, kebanyakan daripada kita, sepertimana tahun sebelum ini, menyambutnya di rumah akibat pandemik Covid-19. Dalam masa seperti ini, kita amat menghargai dunia luar dan mahu keluar untuk menikmati alam semula jadi yang memberikan kita ketenangan dan kegembiraan.Bagaimanapun, tidak semua daripada kita bernasib baik untuk menikmati langit biru atau udara bersih kerana apa yang kita hadapi di luar sana ialah bukit-bukau digondolkan, jalan raya kehilangan pokok, hutan konkrit, hutan dimusnahkan, tanah, sungai dan lautan kita terjejas oleh pencemaran dan apa yang dipanggil pembangunan. Senarainya panjang, tetapi apa yang jelas ialah kehilangan biodiversiti, kemerosotan ekosistem dan alam sekitar dijangka berterusan, atau malah lebih cepat berlaku jika lebih banyak tindakan menanganinya tidak dilakukan.Program Alam Sekitar Pertubuhan Bangsa-bangsa Bersatu (UNEP) menganggarkan bahawa menjelang 2030, dunia memerlukan 40% lebih banyak air, 50% lebih banyak makanan, 40% lebih banyak tenaga, dan 40% lebih banyak kayu dan serat. Kita akan berdepan dengan lebih banyak kerosakan alam semula jadi dan kesan perubahan iklim diburukkan lagi oleh aktiviti manusia yang didorong oleh perbadanan untuk memenuhi permintaan ini.UNEP menyatakan hanya satu cara yang boleh kita memenuhi permintaan ini iaitu dengan menguruskan ekosistem kita dengan bijak dan mampan. Gesaan bagi sambutan Hari Alam Sekitar Sedunia ialah untuk menyertai #GenerasiPemulihan (#GenerationRestoration) bagi memulih dan melindungi ekosistem kita. Kita perlu berhati-hati memandangkan terdapat juga ‘penyelesaian’ palsu didorong badan korporat yang mempromosi ‘penyelesaian berasaskan alam’, ‘pertanian pintar iklim’, ‘intensifikasi mampan’ dan ‘perlombongan mampan’.Dalam jawapan kepada gesaan pemulihan ekosistem, kita mestilah menggalakkan penyelesaian sebenar dan asli, yang berada di tangan dan pengetahuan orang asal, petani kecil, nelayan dan komuniti tempatan yang menawarkan lebih banyak harapan serta manfaat sebenar untuk golongan miskin dan bumi ini.Untuk memastikan perkara ini berlaku, kerajaan harus menghormati dan mengakui hak orang asal dan komuniti tempatan terhadap tanah dan sumber mereka, dan kepentingan sistem pengetahuan tradisional dan asal dalam membantu melindungi hutan dan biodiversiti, yang menggalakkan penggunaan sumber secara mampan dan harmoni dengan alam semula jadi.Sementara komuniti mengambil langkah untuk memulihkan ekosistem dan melindungi alam sekitar daripada kemusnahan dan pencemaran selanjutnya, kerajaan perlu memainkan peranannya dengan tidak membenarkan pelaburan dan meluluskan projek yang boleh memusnahkan, teknologi dan industri kotor, yang mengeksploitasi sumber asli kita dan menjejaskan integriti alam sekitar kita. Pelaburan buruk seperti itu juga mengancam nyawa dan kehidupan mampan  serta pergantungan komuniti terhadap sumber asli.Sejak berdekad, komuniti di Malaysia dipacu oleh pemimpin komuniti, pertubuhan berasaskan komuniti dan NGO telah mengambil langkah untuk melindungi alam sekitar, dengan mengambil inisiatif untuk memulihara dan melindungi biodiversiti dan menggunakan sumber asli dengan mampan.Kami telah mendokumentasikan amalan seperti penanaman pokok oleh komuniti, pengurusan hutan komuniti, pemulihan hutan bakau, agroekologi, pertanian bandar, dan pergerakan sisa sifar. Generasi muda juga mengambil bahagian dalam inisiatif ini, daripada mengumpulkan barangan kitar semula kepada mewujudkan kebun tanaman makanan. Ini adalah penyelesaian sebenar kepada usaha untuk menangani perubahan iklim dan kemerosotan alam sekitar dan ini juga penyelesaian untuk menjadi daya tahan dalam masa kejutan ekonomi dan kesihatan seperti mana apa yang berlaku sekarang.Komuniti juga semakin peka dalam melaporkan jenayah dan pencemaran alam sekitar. Kita juga melihat kemunculan banyak kempen yang dianjurkan oleh pelbagai kumpulan untuk mendapatkan sokongan bagi memerangi projek yang mencemar dan  memusnahkan; menentang pengambilan dan perampasan tanah; menuntut pengiktirafan wilayah dan hak tanah komuniti; berjuang untuk melindungi dan memulihara tempat pembiakan ikan, bukit dan hutan; menuntut keadilan alam sekitar dan sosial dan lebih banyak lagi kempen untuk memperjuangkan hak mereka.Daripada rancangan projek tambak laut berskala besar di Pulau Pinang dan Melaka hinggalah kepada menyahwartakan Hutan Simpan Kuala Langat Utara dan hutan simpan lain, gabungan berkepentingan awam telah mengambil pendirian menentang projek pembangunan yang tidak lestari. Komuniti di Kuala Langat, Klang, Sungai Petani dan banyak lagi di tempat lain juga berganding bahu dalam menentang pencemaran dan longgokan sisa plastik.Kurangnya kepaduan dasar untuk benar-benar memulihara biodiversiti dan melindungi alam sekitar perlu ditangani oleh kerajaan. Contohnya, kenapa kita tidak menghentikan pengimportan sisa yang mencemar alam dan menjejaskan kesihatan awam berikutan kesan berbahaya longgokan dan kitar semula yang tidak terkawal? Kenapa cadangan perlombongan dipertimbangkan di hutan simpan? Kenapa luluskan projek tambak laut di kawasan yang kaya dengan pembiakan ikan, pembangunan di kawasan cerun bukit yang sensitif, fasiliti sisa toksik dan perlombongan di kawasan hutan simpan?Sementara komuniti melaksanakan penyelesaian mampan, membina daya ketahanan dan menangani pandemik Covid-19, kita memerlukan pembuat keputusan membatalkan projek yang tidak mampan yang akan menyebabkan kemusnahan seterusnya kepada ekosistem dan alam sekitar.     Kerajaan mesti mengakui bahawa penyelesaian yang didorong oleh komuniti adalah amat bernilai dalam melindungi alam sekitar, membina daya tahan iklim, memulihara biodiversiti dan menyediakan kehidupan lestari yang menjamin makanan dan pendapatan. Ini merupakan jenis penyelesaian yang perlu disokong, ditingkatkan dan digandakan.Kesimpulannya, kerajaan yang baik perlu mendengar suara rakyat yang berjuang untuk keadilan alam sekitar. Rakyat mesti diutamakan daripada keuntungan dan penjarahan!Selamat menyambut Hari Alam Sekitar Sedunia!Meenakshi Raman adalah presiden Sahabat Alam Malaysia* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Kerjasama BN-PH tak mampu kalahkan PN di Pantai Timur, kata penganalisis

Kesediaan Umno untuk mengagihkan kerusi Dewan Undangan Negeri (DUN) Terengganu kepada Pakatan Harapan (PH) pada Pilihan Raya Negeri (PRN) yang dijangka berlaku tahun ini memberi isyarat seolah-olah parti itu semakin hilang sokongan Melayu terutama di negeri-negeri Pantai Timur, kata beberapa penganalisis.
Mereka berpandangan usaha Umno mengelakkan pertembungan dengan PH di Terengganu ibarat cubaan "menyelam sambil minum air” apabila langkah ini meningkatkan peluang mereka meraih kemenangan dan pada masa sama membuktikan keikhlasan terhadap kerjasama dengan gabungan dipimpin Anwar Ibrahim itu.
Penganalisis politik dari Institut Hal Ehwal Antarabangsa Singapura Oh Ei Sun berpandangan bahawa kerjasama antara Barisan Nasional (BN) dan PH masih tidak cukup kuat untuk menghalang kekuatan Perikatan Nasional (PN) terutamanya di negeri-negeri Pantai Timur.
Katanya, cadangan pengagihan kerusi yang dipercayai akan berlaku antara dua blok itu mungkin didorong atas faktor mereka semakin kekurangan kerusi di kawasan terbabit.
"Secara umumnya, PH dan BN semakin ditolak di negeri-negeri itu, jadi mereka pun 'bermurah hati' antara mereka," katanya kepada MalaysiaNow.
Tambah Oh, di negeri-negeri yang dikuasai PH pastinya akan menyaksikan rundingan sengit memandangkan gabungan itu dan BN akan lebih yakin untuk memenangi sebahagian daripada kerusi yang dipertandingkan.
Sementara Felo Kanan Majlis Profesor Negara, Jeniri Amir berkata, langkah ini juga membuktikan Umno tidak lagi mampu bergerak solo dan memerlukan bantuan parti komponen PH untuk kekal relevan.
Jangkaan beliau ialah Umno yang menerajui BN mungkin memberi laluan kepada PH terutama di kawasan yang dipercayai hampir mustahil untuk parti itu menang.
"Ketika ini mereka tidak mendapat sokongan Melayu, jadi kerjasama dengan PH penting.
"Hanya dengan kerjasama kukuh antara pakatan itu dapat beri kesan positif kepada Umno atau BN untuk mereka menang. Tak boleh sendiri, perlu sokongan PH," katanya.
Pada 7 Januari, Setiausaha Badan Perhubungan Umno Terengganu Rozi Mamat memaklumkan BN bersedia untuk mengagihkan kerusi kepada PH pada PRN di negeri itu dan perbincangan akan diadakan selepas mendapat arahan daripada pemimpin pusat.
Pada Pilihan Raya Umum ke-15 (PRU15) yang diadakan pada 19 November, PN yang dianggotai Bersatu, PAS dan Gerakan berjaya menyapu bersih kerusi Parlimen di Terengganu dan Kelantan serta menawan majoriti kerusi di Pahang yang merupakan kubu kuat Umno setelah sekian lama.
Melangkah ke hadapan, Malaysia bakal melalui fasa pilihan raya sekali lagi apabila PRN dijangka berlaku tahun ini di enam negeri iaitu Selangor, Pulau Pinang, Negeri Sembilan, Kelantan, Kedah dan Terengganu yang tidak melakukan pembubaran selari dengan kerajaan pusat pada PRU15.
Mengulas lanjut, Jeniri berkata, sekiranya ada keterbukaan komitmen antara BN dan PH, maka ada potensi PH untuk mengambil pendekatan sama di negeri-negeri yang ditadbirnya.


Lebih 2.75 juta populasi remaja lengkap divaksinasi

Sebanyak 2,756,810 individu atau 87.6% daripada populasi remaja berusia antara 12 hingga 17 tahun di negara ini telah lengkap menerima suntikan vaksin Covid-19, setakat 11.59 malam tadi.Berdasarkan data kementerian kesihatan (KKM) melalui laman CovidNow, seramai 2,848,312 individu atau 90.5% daripada kumpulan itu telah menerima sekurang-kurangnya satu dos vaksin.Bagi populasi dewasa pula, sebanyak 22,860,910 individu atau 97.7% telah melengkapkan dos vaksin mereka, manakala 23,152,917 individu atau 98.9% menerima sekurang-kurangnya satu dos vaksin.Sementara itu, statistik harian menunjukkan sejumlah 94,040 dos vaksin telah diberikan semalam melibatkan 1,264 dos pertama, 1,340 dos lengkap dan 91,436 dos penggalak.Perkembangan itu menjadikan jumlah kumulatif pemberian vaksin menerusi Program Imunisasi Covid-19 Kebangsaan (PICK) meningkat kepada 57,841,435 dos dengan 6,422,084 daripadanya adalah dos penggalak.Sementara itu, menurut portal GitHub KKM, sebanyak 19 kes kematian telah direkodkan semalam.Selangor mencatatkan angka kematian tertinggi sebanyak lima kes, diikuti Terengganu (empat), Johor (tiga), Sabah (dua) dan masing-masing satu kes di Kuala Lumpur, Kedah, Kelantan, Melaka dan Negeri Sembilan.


Saya tak terima permohonan rasmi dari Selangor, Khairy jawab dakwaan Anwar

Menteri Sains, Teknologi dan Inovasi Khairy Jamaluddin hari ini berkata tidak ada permohonan rasmi dari kerajaan Selangor berkenaan pembelian dos vaksin yang dirancang negeri itu selepas Presiden PKR Anwar Ibrahim mendakwa kerajaan negeri itu perlu menunggu beberapa bulan untuk mendapatkan kelulusan daripada kerajaan.Khairy yang juga merupakan menteri penyelaras Program Imunisasi Covid-19 Kebangsaan berkata, beliau memberikan respons positif kepada menteri besar Selangor ketika perbincangan mengenai rancangan untuk mendapatkan vaksin bagi penduduk Selangor.“Dalam perbincangan saya dengan YAB menteri besar Selangor, beliau ada sebut secara lisan perancangan Selangor untuk membeli vaksin. Saya memberi respons yang positif.“Namun, sehingga kini saya belum menerima apa-apa permohonan rasmi dari pihak kerajaan negeri,” katanya dalam satu kenyataan hari ini.Semalam, Anwar berkata kerajaan Selangor terpaksa menunggu berbulan-bulan untuk mendapatkan kelulusan yang diperlukan meskipun memperuntukkan dana sendiri bagi mendapatkan dua juta dos buat rakyat di negeri itu.Khairy turut mengalu-alukan gesaan Anwar supaya siasatan bebas dilaksanakan di bawah Parlimen mengenai PICK dan dan perolehan vaksin dan menyatakan beliau sentiasa terbuka untuk disiasat.Beliau turut mengingatkan Anwar bahawa kontrak-kontrak pembelian vaksin telah pun dibentangkan sepenuhnya kepada Jawatankuasa Kira-Kira Wang Negara (PAC) Parlimen pada 5 Januari 2021 bersekali dengan jadual penghantaran dan harga yang dibayar.Dalam pada itu, Khairy turut mempertahankan dirinya dengan mendedahkan bahawa Anwar tidak hadir semasa taklimat terperinci mengenai PICK diadakan kepada ahli Parlimen Pakatan Harapan.“Berkenaan dengan tuntutan kedua YB ketua pembangkang yakni siasatan bebas dilakukan di bawah Parlimen terhadap PICK dan perolehan vaksin, saya sentiasa terbuka untuk disoal, dikritik dan disiasat.“Saya juga telah mengadakan sesi libat urus bersama ahli-ahli Dewan Rakyat daripada pembangkang pada 19 Mac 2021 yang mana saya telah bentangkan secara panjang lebar pelaksanaan PICK termasuk menjawab pelbagai soalan secara terperinci.“YB ketua pembangkang tidak hadir pada sesi tersebut,” jelasnya.


SAM bantah projek perlombongan terbaru dekat Tasik Chini

Sahabat Alam Malaysia (SAM) membantah projek perlombongan di sekitar Tasik Chini. Ekosistem semula jadi Tasik Chini dan kawasan persekitarannya telah dieksploitasi dan dimusnahkan sejak beberapa dekad yang lalu. Kini hanya komitmen Kerajaan Negeri Pahang sahaja yang mampu memulihkan semula Tasik Chini yang semakin nazak.Eksploitasi dan pemusnahan Tasik Chini bermula apabila dibina satu empangan kecil di Sungai Chini pada tahun 1995. Dari semasa ke semasa, Tasik Chini dan kawasan persekitarannya diancam pula dengan pelbagai aktiviti terutamanya pembalakan, perlombongan dan perladangan.Pembinaan empangan kecil dan aktiviti-aktiviti tersebut bukan hanya telah memberi impak kepada ekosistem semula jadi dan kualiti alam sekitar Tasik Chini dan kawasan persekitarannya tetapi telah juga menjejaskan kehidupan dan sosio-ekonomi masyarakat yang tinggal di persekitaran Tasik Chini terutamanya masyarakat Orang Asli.Isu dan masalah yang berbangkit masih berlarutan bagaikan tiada kesudahan.SAM dan lain-lain pertubuhan bukan kerajaan (NGO) termasuk Jaringan Kampung Orang Asli Semenanjung Malaysia (JKOASM) serta Persatuan Pengusaha Pertanian Kecil Felda Chini (CISNET) sering kali mengemukakan aduan kepada Kerajaan Negeri dan agensi-agensi yang berkaitan tetapi dukacita tidak pernah mendapat maklum balas positif untuk menyelesaikan masalah yang timbul.Disamping itu, SAM juga telah mengambil inisiatif dan langkah-langkah untuk menyelamatkan Tasik Chini iaitu dengan mengadakan pertemuan bersama masyarakat setempat, perbincangan bersama pihak berkepentingan, tinjauan lapangan dan mengadakan sidang media.Malah dimaklumkan pada tahun 2012, masyarakat Orang Asli Tasik Chini pernah menyerahkan memorandum kepada Perdana Menteri Malaysia agar menghentikan segala aktiviti yang boleh memusnahkan Tasik Chini dan kawasan persekitarannya.Kini SAM mengulangi lagi gesaan kepada kerajaan Pahang agar tindakan segera perlu dilakukan untuk menyelamat Tasik Chini dan kawasan persekitarannya.Antara tindakan segera yang perlu dilakukan ialah semua aktiviti perlombongan mestilah dihentikan dan empangan kecil yang menjejaskan ekosistem semula jadi Tasik Chini hendaklah dirobohkan.Tindakan selanjutnya pula, SAM menggesa kerajaan negeri mewartakan keseluruhan Tasik Chini dan kawasan persekitarannya sebagai kawasan perlindungan kerana ianya merupakan salah satu kawasan sensitif alam sekitar.Disamping itu, kerajaan negeri perlulah mengiktiraf Tasik Chini dan kawasan persekitarannya sebagai kawasan tradisi masyarakat Orang Asli.Sekiranya kerajaan negeri masih tidak memberi komitmen untuk memulihara serta menghentikan segala kegiatan yang boleh memusnahkan ekosistem semula jadi Tasik Chini dan kawasan persekitarannya termasuk cadangan perlombongan yang terbaru, dibimbangi pengisytiharan Tasik Chini sebagai Tapak Rizab Biosfera oleh Pertubuhan Pendidikan, Saintifik dan Kebudayaan Bangsa-Bangsa Bersatu (Unesco) akan ditarik balik.Meenakshi Raman adalah presiden Sahabat Alam Malaysia* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Rosmah kemuka rayuan bagi sabitan kes rasuah hibrid solar

Rosmah Mansor hari ini mengemukakan rayuan terhadap sabitan dan hukuman ke atasnya bagi tiga pertuduhan rasuah berkaitan projek hibrid solar bernilai RM1.25 bilion untuk 369 sekolah luar bandar di Sarawak.
Rosmah, 70, memfailkan notis rayuan tersebut menerusi Tetuan Akberdin & Co di Mahkamah Rayuan menerusi e-mel.
Peguam Akberdin Abdul Kader yang mewakili Rosmah ketika dihubungi mengesahkan perkara itu.
Menurut notis rayuan, Rosmah tidak berpuas hati dengan keseluruhan keputusan hakim Mohamed Zaini Mazlan semalam dan ingin merayu terhadap keputusan yang mensabitkannya mengikut Seksyen 16 (a) (A) Akta Suruhanjaya Pencegahan Rasuan Malaysia (SPRM) 2009 serta hukuman penjara dan denda di bawah Seksyen 24 (1) Akta SPRM 2009.
Isteri bekas perdana menteri Najib Razak itu turut memfailkan rayuan terhadap keputusan hakim Zaini yang menolak permohonannya supaya hakim itu menarik diri daripada mendengar dan membuat keputusan kes tersebut.
Pada Khamis, Mahkamah Tinggi menjatuhkan hukuman penjara berjumlah 30 tahun dan denda RM970 juta ke atas Rosmah selepas didapati bersalah atas tiga pertuduhan rasuah.
Rosmah dijatuhi hukuman penjara 10 tahun bagi setiap pertuduhan. Bagaimanapun, beliau hanya akan menjalani hukuman penjara 10 tahun kerana hakim Zaini memerintahkan kesemua hukuman penjara berjalan serentak.
Mahkamah juga memerintahkannya dipenjara 30 tahun jika gagal membayar denda itu.
Rosmah berdepan satu pertuduhan meminta RM187.5 juta dan dua pertuduhan menerima rasuah berjumlah RM6.5 juta daripada bekas Pengarah Urusan Jepak Holdings Sdn Bhd Saidi Abang Samsudin.
Hakim Zaini dalam penghakimannya antara lain memutuskan bahawa pembelaan Rosmah hanya penafian semata-mata dan wang RM6.5 juta memang untuknya dan beliau menerima wang itu di kediamannya di Jalan Langgak Duta serta Seri Perdana.
Dalam penghakiman setebal 116 halaman, hakim itu juga memutuskan bahawa Rosmah telah menguasai suaminya, Najib dan mempunyai kawalan ke atas bekas perdana menteri itu dan jelas daripada rakaman  klip audio "Can I advise you something" antara Najib dan Rosmah yang tular sebelum ini  bahawa tertuduh memberi arahan kepada Najib berhubung urusan kerajaan.


Didakwa merogol, selebriti TV ditahan polis

Polis menahan seorang selebriti lelaki sebuah rancangan realiti televisyen ketika hadir di Ibu Pejabat Polis Daerah Shah Alam, bagi memberi keterangan berhubung dakwaan merogol seorang wanita.Ketua Polis Daerah Shah Alam ACP Baharudin Mat Taib berkata, tangkapan itu dibuat susulan satu laporan dibuat oleh mangsa berumur 23 tahun itu, pada Rabu lepas mengenai kejadian berkenaan.Beliau berkata, wanita tersebut mengenali suspek berumur 25 tahun itu menerusi laman sosial Instagram dan mereka telah berjumpa pada 11 September 2019 sekitar pukul 8 malam, untuk berbincang mengenai kaedah perubatan Islam bagi merawat masalah kemurungan dihadapi mangsa.Kata beliau, mangsa kemudiannya pulang ke rumah keluarganya di Triang, Pahang pada Oktober 2019 dan menyambung rawatan di Hospital Sultan Haji Ahmad Shah, Temerloh.“Suspek telah membawa mangsa makan di satu kedai di sekitar Batu 3 Shah Alam, sebelum membawa wanita itu ke rumahnya di satu unit kondominium di Seksyen 7 di sini, dengan alasan untuk memberi penerangan bagaimana boleh keluar daripada masalah kemurungan.“Semasa di kediaman tersebut, mangsa telah dirogol suspek. Keesokan harinya (12 September 2019) sekitar pukul 6.40 pagi, selebriti berkenaan memberi amaran kepada wanita itu supaya merahsiakan mengenai kejadian terbabit dan menghantarnya ke lobi kondominium untuk mangsa pulang ke rumah sewanya di Subang Jaya, menaiki kenderaan e-hailing,” katanya dalam satu kenyataan hari ini.Baharudin berkata susulan kejadian itu, mangsa dimasukkan ke Hospital Kajang pada 23 September 2019 kerana mengalami tekanan perasaan yang teruk, serta dirujuk untuk rawatan psikiatri.Kata beliau, mangsa kemudiannya pulang ke rumah keluarganya di Triang, Pahang pada Oktober 2019 dan menyambung rawatan di Hospital Sultan Haji Ahmad Shah, Temerloh.“Mangsa ditahan di wad psikiatri selama lima hari. Pihak hospital itu juga mengatakan wanita berkenaan mengalami tekanan perasaan yang teruk serta trauma akibat insiden tersebut. Sehingga laporan polis dibuat, mangsa masih menerima rawatan susulan di hospital berkenaan,” katanya.Baharudin berkata kes itu disiasat mengikut Seksyen 376 Kanun Keseksaan.


Prasarana janji selesai segera isu gangguan LRT di laluan Kelana Jaya

Prasarana Malaysia Bhd akan mencari penyelesaian segera berkaitan permasalahan sistem kawalan tren automatik (ATC) pada perkhidmatan tren transit aliran ringan (LRT) Laluan Kelana Jaya yang telah menyebabkan gangguan perkhidmatan.
Ketua Pegawai Eksekutif Kumpulan Prasarana Mohd Azharuddin Mat Sah berkata isu utama pada ATC belum dikenal pasti dan berharap dengan bantuan pihak pengilang peralatan asal (OEM) Thales Group dari Kanada dan Dubai yang dijangka tiba esok, ia dapat membantu dalam proses baik pulih.
Sambil meminta maaf kepada semua pihak terutama para penumpang atas kesulitan yang dihadapi, Mohd Azharuddin berkata pihaknya akan cuba sedaya upaya untuk menyelesaikan permasalahan yang timbul.
“Kenapa tujuh hari (perkhidmatan digantung)? Kami telah mencari penyelesaian tapi tak jumpa punca dan menunggu pakar dari Kanada, kita memerlukan masa untuk menilai apakah masalah dan mencari puncanya serta menguji tren secara mampan.
“Mereka akan membantu kita mencari penyelesaian mengenai isyarat dan komunikasi antara tren dan pusat kawalan kenderaan. Ini perkara penting supaya kami tahu di mana lokasi tren tersebut demi keselamatan semua pengguna, ia menjadi keutamana penting kami,” katanya pada sidang media hari ini.
Perkhidmatan tren LRT di antara stesen Kelana Jaya dan Ampang Park digantung tujuh hari bermula pukul 6 pagi tadi, selepas mengambil kira faktor keselamatan penumpang serta masa yang akan diambil untuk mengenal pasti punca gangguan perkhidmatan.
Azharuddin berkata sebelum perkhidmatan itu kembali beroperasi pada 16 November ini, mereka mahu memastikan dapat mengerakkan tren dengan selamat dan secara kekal.
“Kami tak mahu mulakan operasi pagi, petang dihentikan operasi,” katanya.
Ditanya mengenai rancangan jangka panjang untuk menyelesaikan masalah itu, beliau berkata Prasarana akan menukar sistem ATC, kerana mereka telah mendapat kelulusan daripada lembaga pengarah untuk menaik taraf sistem itu dan akan melaksanakannya selepas ini.
“Masalah kali ini adalah sistem dan perisian. Masalah yang kita alami (sebelum ini) adalah berkaitan tren, penyepit brek, tapi itu isu lain. Laluan Kelana Jaya telah beropersi hampir 25 tahun, ada sistem enjin perlu diganti semua bahagiannya. Sudah tiba masanya, dan kami mempunyai rancangan untuk menggantikannya, namun ia berlaku lebih awal,” katanya.
Sementara itu, Rapid Rail Sdn Bhd (Rapid Rail) akan menyediakan sehingga 85 bas di lima laluan sebagai perkhidmatan bas alternatif susulan gangguan operasi LRT itu, dengan jangkaan kekerapan bas sekitar 15 hingga 20 minit.


El Salvador kini jadi negara paling selamat di benua Amerika, kata Bukele

Pesiden El Salvador, yang berucap di Perhimpunan Agung Pertubuhan Bangsa-Bangsa Bersatu (UNGA) pada Selasa, menekankan bahawa negaranya yang dikenali sebagai tempat paling berbahaya di dunia, “sedang menuju menjadi negara paling selamat di benua Amerika ”.
Nayib Bukele berkata negara itu sebelum ini terkenal ”kerana geng-geng (penjenayah), kematian, keganasan, perang,” lapor Agensi Anadolu (AA).
"Kami kini berubah kepada menjadi sebuah negara yang terkenal dengan pantai, gunung berapi, kebebasan kewangan dan kerajaan yang baik kerana telah menamatkan jenayah terancang," kata Bukele dalam ucapannya, pada acara diplomatik di New York City.
Sejak beberapa dekad, sejarah El Salvador tercalar oleh keganasan geng, menyebabkan negara itu merekod kes bunuh diri dan kadar jenayah tertinggi di dunia.
Namun, sejak Bukele berkuasa, beliau bejaya menurunkan kadar pembunuhan di negara itu apabila memasukkan lebih 50,000 orang yang dipercayai ahli geng, ke penjara sejak Mac.
Tindakan itu membimbangkan kumpulan hak asasi manusia yang melihat langkah itu sebagai usaha untuk menyekat kebebasan individu.
Dalam ucapannya, Bukele turut meminta negara kuasa besar agar tidak "campur tangan" jika mereka tidak mahu membantu El Salvador mencapai kebebasan yang diperjuangkannya.
Beliau juga berpendapat format Perhimpunan Agung PBB sudah "lapuk".
"Saya berdiri di podium ini dengan format yang tidak lagi saya percaya, bercakap sesuatu yang berkemungkinan besar tidak akan mengubah cara negara berkuasa melihat negara lain," katanya dalam ucapan selama 18 minit.


3 pekerja China terbunuh kren jatuh di lebuhraya SUKE

Tiga pekerja pembinaan warga negara China meninggal dunia dalam sebuah kejadian kren jatuh di sebuah tapak bina Lebuhraya Bertingkat Sungai Besi-Ulu Kelang (SUKE), ia merupakan kemalangan maut kedua di tapak projek lebuhraya.Mangsa dilaporkan jatuh pada ketinggian 120 kaki ketika kren itu jatuh. Seorang lagi mangsa sudah disahkan meninggal dunia namun masih tersangkut di landasan pembinaan lebuh raya dan kerja-kerja mengeluarkan mangsa sedang dijalankan.Seramai 25 anggota dari Balai Bomba dan Penyelamat (BBP) Cheras, BBP Tun Razak dan BBP Hang Tuah digerakkan ke lokasi kejadian.Menurut pihak berkuasa, kren tersebut menghempap sebuah Perodua Bezza, dan pemandunya dilaporkan cedera parah.Awal bulan ini, dua orang turut dilaporkan meninggal dunia terbunuh dalam kejadian di lebuh raya MRR2 berdekatan Bandar Tasik Selatan. Van yang ditumpangi mereka dihempap runtuhan jambatan selepas dilanggar sebuah treler.


Sayang emak pada anak

Pagi itu Lee Keong dan aku bangun di rumah bapa mertua Mister Tay di Taiping. Rumah banglo kayu kuaters untuk pegawai Keretapi Tanah Melayu (KTM).Meja makan keluarga ini di tepi dapur.Rumah banglo KTM ini agak luas jadi aku tak hairan Mister Tay masih duduk bersama bapa mertuanya.Mister Tay hanya menumpang ketika sekolah tutup. Bila sekolah dibuka Mister Tay pulang ke Seremban.Isteri Mister Tay seorang misi di hospital Seremban. Dari Seremban Mister Tay berulang-alik dengan Moris Minornya ke Sekolah Menengah Undang Jelebu (SMUJ).Di atas meja ada teh susu dan roti disapu dengan majerin.Pagi itu aku sempat bertemu dengan bapa mertua Mister Tay. Ketika kami sarapan dia datang berdiri di tepi meja.Lelaki 50-an ini agak gempal. Dari pakaian aku menjangkakan sosok ini pastilah pegawai tinggi dalam hiraki KTM Taiping.Aku dan Lee Keong bangun untuk bersalaman.“You like Taiping? Go and see the museum. Or lu orang panjat la bukit Maxwell Hill.”Dia bersuara dengan satu cadangan yang sudah kami dengar dari Mister Tay.“Thank you sir.”Aku menjadikan diri aku budak berhemah pada pagi itu. Bapa mertua Mister Tay beredar.Selesai sarapan kami menapak ke arah muzium. Jauh juga kami berjalan tetapi agak selesa dan ringan tanpa beg sandang di bahu atau mengepit khemah.Dalam pekan Taiping aku bertanya pada seorang abang Cina arah ke muzium.“Jauh.. jalan depan ni. Nampak jel. Sebelah jel muzium.” Abang Cina memberi penjelasan.Kami menapak keluar dari perut pekan. Muzium ini letaknya di pinggir pekan.Dalam kepala aku tergambar tembok penjara. Ingatan aku merujuk kepada Penjara Pudu yang selalu aku lihat apabila dalam bas Foh Hup dari Seremban ke Kuala Lumpur.Bila aku nampak tembok Penjara Pudu maka aku tahu aku sudah sampai Kuala Lumpur. Penjara Pudu aku jadikan batu rujukan untuk Kuala Lumpur.Mata aku mencari-cari tembok penjara. Kalau nampak penjara maka kami akan bertemu muzium.Ah! Betul kata abang Cina itu. Dari jauh aku nampak tembok penjara. Sama bentuk seperti tembok Penjara Pudu.Di jalan yang sama berdiri tersergam indah Muzium Perak.Aku budak kampung tidak arif tentang reka bentuk dan jenis bangunan.Yang aku tahu pundung, kepuk padi dan rumah Melayu reka bentuk Minang. Ini banyak aku lihat di Jelebu. Atau rumah limas, rumah Melayu yang ada beranda.Aku melopong melihat bangunan muzium seperti sebuah rumah yang maha besar.Di Jelebu tidak ada rumah atau bangunan sehebat ini.Rumah Datuk Undang Jelebu pun tidak sebesar dan segah Muzium Perak.Di pintu masuk aku terbaca: “Masuk Percuma”.Inilah iklan yang akan sentiasa aku cari untuk menggembirakan hidup aku. Aku silap. Masuk percuma hanya untuk kanak-kanak.Orang dewasa seperti aku wajib membayar 20 sen untuk masuk.Di pintu masuk ada tertera sejarah muzium ini.Muzium ini nama rasminya Muzium Perak. Didirikan pada tahun 1883 oleh Sir Hugh Low (1824-1905), residen Inggeris di Perak.Inilah muzium pertama di Tanah Melayu. Perkataan muzium ini baru. Istilah asal sekolah gambar.Nama muzium ini Muzium Perak kerana ketika didirikan ibu negeri Perak ialah Taiping.Sebelum Taiping ibu negeri Perak ialah Kuala Kangsar.Taiping menjadi ibu negeri dari tahun 1876 hingga ke 1937, kemudian Ipoh menjadi ibu negeri Perak.Justeru namanya Muzium Perak dan bukan Muzium Taiping.Pada tahun 1968 aku sudah sedikit sebanyak mempelajari sejarah Tanah Melayu.Kali ini dalam muzium ini untuk pertama kali aku melihat rupa bentuk jongkong bijih timah dan semua yang bersangkutan dengan bijih timah.Aku dapat melihat gambar-gambar lama tentang cara membijih, mendulang, menembak dengan pancutan air hingga ke zaman menggunakan jentera moden kapal korek.Di tepi gambar-gambar ini ada tulisan untuk memberi penerangan yang lebih lanjut.Dari apa yang aku pelajari, bijih timah inilah yang menjadikan Tanah Melayu wilayah rebutan kuasa penjajah.Kini bijih terpampang di hadapan mata. Bijih ini juga membawa masuk pendatang asing dari Tanah Besar China.Di sebelah gambar-gambar ada penerangan yang lebih mendalam dari apa yang aku baca dari History of Malaya 1400-1959.Ini buku teks mata pelajaran sejarah untuk Tingkatan Lima. Buku tulisan Joginder Singh Jessy.Kali ini aku berpeluang melihat wajah Long Jaafar dan muka-muka samseng kongsi gelap Hai San dan Ghee Hin.Aku sudah mendengar nama samseng ini ketika belajar sejarah dalam tingkatan empat.Dua kumpulan samseng yang berasal dari China ini selalu bergaduh berebut pengaruh dalam kawasan lombong Larut dan Taiping.Dalam muzium ini aku juga sempat melihat pinggan mangkuk dari tanah liat peninggalan sejarah.Aku terbaca pasu bucung, buyung dan labu.Semuanya aku tidak pernah dengar namanya.Istilah ini tidak digunakan di Jelebu.Yang aku kenal hanya belanga. Belanga dari tanah liat ini ada dalam dapur rumah aku di Kampung Chenor.Mata aku terbuka luas bila ternampak tulisan Labu Sayung. Untuk aku labu ialah buah labu.Dalam Muzium Perak labu ialah tempayan kecil untuk menyejukkan air.Semua bahan pameran ini sudah beratus tahun umurnya.Satu yang menarik dalam muzium ini ialah bahagian sejarah Orang Asli, Senoi, Negerito dan Jakun.Bahagian ini menarik kerana aku tahu dari sinilah asal-usul aku.Alat sumpitan, parang dan perangkap binatang dan lukah ikan buatan Sakai ini ada dipamerkan.Mengikut tulisan yang dipaparkan, Sakai ini adalah suku sakat asal-usul yang menjadi Melayu.Mereka di kenali sebagai proto-Melayu.Kalau mengikut Tok Wan Rahmah aku, mereka terus jadi Sakai kerana tidak menerima Muhammad sebagai tok penghulu.Di luar muzium ini ada sebuah kubur yang terbuka di mana aku dapat melihat tengkorak.Mengikut maklumat yang tertulis, kubur ini di temui di Lenggong Utara Perak.Aku tidak faham kenapa kubur ini dijadikan bahan pameran.Aku tidak faham apa makna “Lenggong Man” yang beribu tahun umurnya.Apa pertalian Lenggong Man dengan tamadun di Tanah Melayu. Semuanya aku tidak faham.Hanya satu perkara yang terlintas dalam kepala aku apakah pekerja di muzium ini tidak takut pada kubur dan tengkorak?Aku merasa seram ketika menjengukkan kepala ke dalam kubur untuk melihat tengkorak.Mungkin ini tengkorak Tok Batin. Dengan cepat aku beredar. Aku takut terkena badi atau busung Tok Batin.Kemudian aku sampai ke bahagian sejarah kereta api pertama di Tanah Melayu. Ini amat menarik.Landasan ini di buat oleh kolonial Inggeris pada tahun 1885. Landasan sejauh lapan batu lebih ini bermula dari Taiping ke Port Weld, Kuala Sepetang.Inilah bukti tentang betapa pentingnya bijih yang wajib dihantar bukan hanya melalui sungai tetapi dengan kereta api.Juga membuktikan betapa kayanya bandar Taiping dengan hasil bijih hingga menjadi ibu negeri Perak.Pameran bahagian landasan kereta api ini betul-betul menarik perhatian aku. Ini kerana ada kisah di belakang kisah.Ada kisah cinta ibu kepada anak. Ada kisah kereta api dengan gajah.Pada tahun 1886, landasan kereta api disambung dari ke Kuala Lumpur ke Pelabuhan Klang. Kemudian pada tahun 1891 dari Seremban ke Port Dickson.Sama seperti yang dilakukan di India, kuasa kolonial Inggeris membuat sistem pengangkutan kereta api untuk membawa hasil mahsul Tanah Melayu ke pelabuhan untuk di hantar ke London sebagai bahan-bahan dagangan.Hutan dara dicunggah, dipotong dan diteroka untuk membuat landasan kereta api.Buruh didatangkan dari India untuk membina landasan kereta api. Kekayaan bijih Tanah Melayu menyanggupi belanjawan projek ini.Perak yang kaya dengan bijih, maka satu landasan juga dibina pada tahun 1895 dari Ipoh ke Tapah.Landasan ini menyimpang masuk ke hutan tropika yang tebal menuju ke Telok Anson.Dari apa yang aku baca di Muzium Perak, pada hari Ahad, 16 September, 1894 berhampiran Stesen Sungai Kerawat sekumpulan gajah sedang bersiar-siar mencari makan.Seekor anak gajah terlanggar oleh kepala kereta api ini.Anak gajah ini jatuh mati di tepi landasan.Tidak ada kecederaan berlaku dalam kereta api.Esoknya pada Isnin 17 September, 1894 emak dan ayah gajah bersama kawan-kawan datang ke tempat yang sama.Kali ini emak gajah duduk di tengah landasan menanti untuk membalas dendam terhadap kematian anaknya.Kepala kereta api tergelincir bila terlanggar emak gajah. Tiga gerabak jatuh terbarai.Gajah datang menyerang.Tiga sosok dilaporkan maut. Emak gajah yang berdiri di tengah landasan kereta api juga mati.Aku melihat gambar-gambar kepala kereta api, gerabak yang tergelincir dan juga gambar pegawai Inggeris yang datang melihat kawasan kemalangan.Di Muzium Perak aku sempat melihat gambar pegawai Mat Salleh dengan senapang bergambar di sebelah emak gajah yang mati.Tiba-tiba aku sedar di pintu masuk ada tengkorak yang amat besar.Mata aku terbuka kerana baru aku sedar bahawa rangka kepala dan tengkorak anak gajah dan emak gajah kini menjadi sebahagian daripada pameran.Aku merasa sedih juga bila teringat kisah anak dan emak gajah.Cinta setia seekor emak kepada anaknya hingga sanggup mati.Aku juga pernah mendengar gajah memiliki ingatan yang amat kuat.Justeru gajah akan membalas kembali kejahatan yang dilakukan ke atas mereka.Keluar dari muzium kami masuk kembali ke dalam pekan Taiping.Rayau punya rayau kami sampai ke perhentian bas. Di sini ada gerai-gerai makan. Tengah hari itu kami makan mee celup 25 sen semangkuk.Lepas makan tengah aku mencadangkan kita ke Maxwell Hill.Aku bertanya dengan abang gerai cara hendak ke Maxwell Hill.“Kena masuk Lake Garden.. sampai sana depannya Maxwell Hill.”Sekali lagi Lee Keong dan aku menapak mencari Lake Garden untuk menuju ke Maxwell Hill.Aku tidak tahu apa pun tentang Maxwell Hill.Fraser’s Hill pernah aku dengar, nama Maxwell Hill ini muncul dari cadangan Mister Tay dan bapa mertuanya.Lake Garden, Taiping untuk aku sama saja macam hutan di Bukit Tangga.Untuk aku yang biasa dalam hutan dan bukit dan pokok tidak ada apa yang menarik. Hanya tasik yang luas agak menarik.Kemudian aku ternampak air sungai berbatu-batu. Kami melintas tanah perkuburan.Aku perhatikan ini bukan kubur Cina atau Melayu, ini tanah perkuburan orang Kristian.Pada hemat aku semasa zaman kolonial pasti ramai Mat Salleh yang meninggal dunia di Taiping.Mereka pastilah suku sakat Hugh Low yang datang melombong di Taiping. Atau mungkin juga makam pengikut suku sakat JWW Birch (1825-1875) yang mati dibunuh di Pasir Salak.Akhirnya kami sampai ke kaki Maxwell Hill. Kami agak letih.Tapi untuk merakam sejarah kami terus mendaki.Setelah 10 minit mendaki kami berhenti.“Kalau Mister Tay tanya… nanti kita cakap dah try naik bukit…. tapi tak sampai puncak. Aku dah letih…moh balik.” Aku merancang jawapan jika di tanya oleh Mister Tay.Kami meninggalkan Maxwell Hill, tanah perkuburan orang Kristian dan Lake Garden. Lewat petang kami sampai kembali ke rumah Mister Tay.Malam itu Mister Tay menjamu kami dengan masakan Cina yang istimewa. Aku tak tahu siapa yang memasak.Semua terhidang di atas meja. Kami bertiga sahaja yang makan, sosok yang lain tidak kelihatan.“So… you went to the muzium? Lake Garden? What you saw next to the Lake Garden is the War Cemetery, Second World War.” Mister Tay memberi penjelasan.“Sir… we leave tomorrow morning… to Penang… and hope to see Mrs Ali in Kangar.”Aku menyatakan rancangan kami.“School open soon. I will be back to Jelebu. My wife is taking a break.” Kami mendengar rancangan Mister Tay.Malam itu di atas bantal aku teringat akan kubur dan tengkorak di Muzium Perak.Kemudian ingatan aku beralih ke gambar kereta api dan mayat emak dan anak gajah.“Lee… Jelebu takda kereta api.. kalau ada banyak gajah di Gagu kena langgar.”Aku bersuara.“Jelebu too many bukit… susah nak buat railway line.” Lee Keong menjawab.Malam itu aku dan Lee Keong bermalam kali terakhir di banglo papan rumah pegawai KTM Taiping.Rumah pegawai KTM yang pernah melanggar anak dan emak gajah.Esok pagi kami akan ke Pulau Pinang.


Putrajaya dalam rundingan dengan semua parti pastikan Belanjawan 2021 diluluskan

Putrajaya sedang dalam proses rundingan bersama parti-parti politik kerajaan dan pembangkang bagi memastikan Belanjawan 2021 yang akan diundi di Parlimen pada 26 November diluluskan, MalaysiaNow difahamkan.Ini berlaku ketika terdapat spekulasi beberapa ahli Parlimen Umno yang sedang berdepan dengan pendakwaan rasuah berpaling tadah daripada menyokong kerajaan Perikatan Nasional (PN) menolak belanjawan.Sumber yang mengetahui tentang rundingan itu berkata Umno kini kembali menyokong belanjawan selepas presidennya, Ahmad Zahid Hamidi menerima tekanan kerana menyokong Anwar Ibrahim.MalaysiaNow sebelum ini mendedahkan kandungan surat kepada Istana Negara ditulis Zahid dan bekas bosnya Najib Razak  bagi menyatakan sokongan kepada Anwar untuk menggulingkan kerajaan PN pimpinan Perdana Menteri Muhyiddin Yassin.Sementara itu difahamkan Umno dan PAS sudah sepakat bagi memastikan semua ahli-ahli Parlimen mereka menyokong Belanjawan 2021.Menurut sumber, terdapat juga rundingan dengan Warisan dan Pejuang, dua parti pembangkang di luar PH.Sumber yang mengetahui tentang rundingan itu berkata Umno kini kembali menyokong belanjawan selepas presidennya, Ahmad Zahid Hamidi menerima tekanan kerana menyokong Anwar Ibrahim.“Alhamdulillah setakat ini semuanya berjalan dengan baik dan Insya-Allah Belanjawan 2021 akan diluluskan dan semua pihak boleh fokus dalam perang melawan Covid-19,” kata sumber daripada PAS.Isnin lalu, Setiausaha Agung Barisan Nasional Annuar Musa mencadangkan satu pembentukan kerajaan “grand coalition” melibatkan parti-parti yang sealiran selain turut mengundang parti-parti pembangkang seperti Warisan, Pejuang dan Muda.Terdapat kebimbangan sebelum ini jika belanjawan tidak diluluskan, pilihan raya umum perlu diadakan pada musim pandemik Covid-19.Semalam, Yang di pertuan Agong mengisytiharkan darurat bagi kawasan Parlimen Batu Sapi di Sabah sekaligus menangguhkan Pilihan Raya Kecil (PRK) yang terpaksa dijalankan selepas penyandang kerusi itu daripada Warisan, Liew View Keong meninggal dunia bulan lepas.“Maka dengan itu, Seri Paduka Baginda memberi perkenan supaya Pengisyhtiharan Proklamasi Darurat bagi Pilihan Raya Kecil (PRK) Batu Sapi dilaksanakan sebagai langkah proaktif untuk membendung gejala wabak Covid-19,” kata kenyataan dikeluarkan Istana Negara semalam.Pada Isnin, ahli Parlimen Gerik Hasbullah Osman daripada Umno meninggal dunia akibat serangan jantung ketika dalam perjalanan ke Kuala Lipis, Pahang.Ini bermakna, parti kerajaan dan pembangkang kedua-duanya kehilangan satu kerusi Parlimen.Julai lalu, usul mengosongkan jawatan Yang Dipertua Dewan Rakyat yang dikemukakan Muhyiddin pada sidang Dewan Rakyat berjaya apabila mendapat 111 undian bersetuju, satu majoriti yang amat tipis sebanyak dua kerusi.Timbalan Yang Dipertua Dewan Rakyat Rashid Hasnon berkata, seramai 109 anggota Parlimen mengundi tidak bersetuju manakala seorang anggota Parlimen tidak hadir kerana sakit.


Mahkamah tolak permohonan reman pengasas Sugarbook

Mahkamah Tinggi Shah Alam hari ini menolak permohonan pihak polis untuk menahan reman pengasas aplikasi Sugarbook bagi membantu siasatan dakwaan laman berkenaan digunakan sebagai platform mencari perempuan simpanan.Peguam yang mewakili lelaki tersebut, Foong Cheng Leong berkata Timbalan Pendaftar Mahkamah Tinggi Noorasyikin Sahat menolak permohonan pihak berkuasa berkenaan selepas anak guamnya memberi aku janji akan memberi kerjasama penuh kepada pihak polis.Terdahulu, Ketua Jabatan Siasatan Jenayah Selangor Fadzil Ahmat berkata lelaki tempatan berusia 34 tahun yang berasal dari Minden, Gelugor, Pulau Pinang itu ditahan pada 4.30 petang semalam di sebuah kondominium di ibu negara.“Menerusi siasatan awal, suspek mengaku sebagai pengasas aplikasi Sugarbook,” katanya dalam kenyataan hari ini.Beliau berkata kes itu disiasat mengikut Seksyen 505 (b) Kanun Keseksaan serta Seksyen 233 Akta Komunikasi dan Multimedia 1998.“Suspek juga disiasat mengikut Seksyen 372(1)(d) dan Seksyen 372B Kanun Keseksaan,” katanya.Menurut Fadzil, hingga kini sebanyak 74 laporan polis diterima di seluruh negara berhubung kes itu.Media sebelum ini melaporkan Malaysia berada di kedudukan ketiga tertinggi di Asia di belakang India dan Indonesia bagi negara yang mempunyai bilangan sugar daddy paling ramai melalui aplikasi Sugarbook yang menyediakan platform untuk mencari teman janji temu itu.Susulan aduan orang ramai, Suruhanjaya Komunikasi dan Multimedia Malaysia menyekat akses ke laman tersebut yan turut mendakwa semakin ramai wanita di negara ini, khususnya penuntut universiti, menawarkan diri menjadi sugar baby menerusi laman berkenaan.


Kita tak boleh berpecah, kata Dr Mahathir berhubung pakatan menentang BN

Dr Mahathir Mohamad menjangkakan akan berlakunya pakatan politik bersama parti-parti penentang Barisan Nasional (BN) menjelang Pilihan Raya Umum ke-15 (PRU15).Pengerusi Pejuang itu berkata sudah terdapat suara-suara dari blok pembangkang untuk membentuk pakatan ekoran kesedaran bahawa perpecahan hanya menyebabkan parti yang terlibat jenayah rasuah mampu memenangi pilihan raya negeri (PRN).“Kita tak boleh berpecah sebab jelas sekali berpecah sebabkan kita kalah dan sebabkan kita dapat kurang sokongan.“Sebab BN hanya mendapat sokongan 53% dalam pilihan raya negeri. Walaupun dengan 53% itu, mereka menguasai dua pertiga dan berhak pinda perlembagaan (negeri) pun,” katanya merujuk kepada kemenangan BN dalam PRN dua kali berturut-turut di Melaka dan Johor.Kata Mahathir, meskipun kerajaan yang dibentuk dipilih oleh minoriti, tetapi BN menjadi kerajaan majoriti dua pertiga yang berkuasa penuh.Pada PRN Johor, 12 Mac lalu seramai 1,426,573 daripada lebih 2.5 juta rakyat atau 54.92% rakyat keluar mengundi.Jumlah itu meliputi bilanagn pengundi biasa, pengundi awal dan pengundi pos.Pada PRU14, Pakatan Harapan (PH) yang dipimpin Mahathir berjaya menawan Johor dengan kemenangan di 36 kerusi Dewan Undangan Negeri (DUN).Manakala BN memenangi 19 kerusi dan PAS satu kerusi.Kerajaan PH di Johor tumbang selepas Bersatu keluar daripada gabungan itu di peringkat pusat pada Februari 2020.Ketika ditanya adakah Pejuang akan mencari “rakan-rakan” baru untuk gabungan tersebut, Mahathir memberitahu beberapa nama sudah dicadangkan oleh pimpinan parti untuk diteliti sebelum membuat keputusan.Ini kerana, katanya, kerjasama dengan “rakan-rakan” parti terdahulu sudah pun meninggalkan kesan lama.Dalam pada itu, Mahathir turut mengulas desakan segelintir pihak yang menggesa PRU15 diadakan dalam kadar yang segera dengan mengatakan pilihan raya dalam keadaan yang tidak bersedia hanya memberikan kebahagian kepada sesetengah pihak sahaja.Bahkan, kata Mahathir, keputusan daripada pilihan raya yang tergesa-gesa tidak baik untuk pentadbiran negara.“Jadi masa perlu diberi supaya negara dan rakyat khususnya, mempunyai masa untuk mereka menimbang baik-baik tentang apa yang mereka (parti bertanding) lakukan.”Ketika ini, pimpinan utama Umno sedang meneruskan tekanan terhadap Perdana Menteri Ismail Sabri Yaakob untuk membubarkan Parlimen untuk memberi laluan PRU15 dalam kadar segera.Ucapan Presiden Ahmad Zahid Hamidi dan Timbalannya Mohamad Hasan di Perhimpunan Agung Umno (PAU) 2021 yang sedang berlangsung di Kuala Lumpur dilihat senada mendesak Parlimen dibubarkan segera selepas siri kejayaan BN dalam PRN di Melaka dan Johor.


Letupan di kilang logam Ohio, 13 dikejarkan ke hospital

Seramai 13 mangsa dikejarkan ke hospital selepas berlaku letupan di sebuah kilang di Ohio pada Isnin, lapor Agensi Akhbar Jerman (dpa).
Jabatan Bomba Oakwood Village berkata mangsa dikejarkan ke hospital Pusat Perubatan MetroHealth, dua daripadanya dilaporkan kritikal.
Letupan berlaku di sebuah kilang aloi tembaga, I. Schumann & Co..
"Letupan kuat...dan seluruh bangunan bergegar seperti gempa bumi," tulis saksi Stephenie Davis di Facebook.
Wanita itu turut menyiarkan beberapa gambar dan video yang menunjukkan kepulan asap besar berkepul-kepul dari kilang serta kerosakan pada kereta di tempat letak kereta berhampiran.
"Letupan yang belum diketahui puncanya mencederakan pekerja dan merosakan kilang itu," menurut kenyataan I. Schumann and Co.